JAINKOAREN HITZAK [HIRUGARREN EGUNA] - Ramon Valle-Inclan\n(Gailotarren etxean. Lurrezko eskaratz keztatuan bi senar emazteak daude. Teilatuaren gainean harri burlagarri bat erorten da, eta atearen aurrean mutiko dostalariak koplari daude).\nMUTIKOEN KOPLAK.— Tunturruntun! Mari Gaila. Tunturruntun! Dantzan egin zuen. Tunturruntun! Mari Gailatxa. Tunturruntun! Etzen gero ongi erditu.\nMARI GAILA.— Ama nagusiaren semeak!\nPERO GAILO.— Prudentzia euzu!\nMARI GAILA.— Arrajea!\nPERO GAILO.— Bakea eman dezaiguten, bakea emaiegu.\nMARI GAILA.— Oraindik are gehiago merezi duzu.\nPERO GAILO.— Emagaldu diplomatua!\nMARI GAILA.— Ahuntz titulatua!\n(Isilik geratzen dira. Sorgin baten itxura ikusten da, atetik barrenera begiratzen duena. Errosa Tatula da, hortz-aginik eztuena, makulu baten gainen makurturik datorrena. Mari Gaila harekin mintzatzen da. Biak sartzen dira. Mari Gailak kantatu egiten du).\nTATULA.— Zer diostazu, Pero Gailo?\nPERO GAILO.— Zahartu egiten garela, Tatula.\nTATULA.— Maunkarik eztuzu oraindik apurtzen.\nMARI GAILA.— Ez maunkarik, ez frakarik. Afrikatar lehoiaren moduan dago nirekin hasarraturik, mihin gaiztoen kontuek eragina. Lepoa egin nahi zidan.\nTATULA.— Gizonak mintzatu egiten dira.\nMARI GAILA.— Mintzatzearekin kontentatzen badira...\n(Maria Gailaren bularra intzirina sakon batek jasotzen du. Besoen eta gerriaren mugimentu ederrez, pitxerra hartzen eta kopa bat betetzen du, kateme baten kariniokeriarekin dastatu ondoren, senarrari eskeintzen diona).\nMARI GAILA.— Edan.\nPERO GAILO.— Jainkoa hartu nahi nuen.\nMARI GAILA.— Nire kopatik edan zazu.\nPERO GAILO.— Nire kontzientzia arindu nahi nuen.\nMARI GAILA.— Honela arbuiatuko nauzu?\nPERO GAILO.— Nire arimaren gaina kulpa beltz bat dadukat.\nMARI GAILA.— Edan zazu, nik eskeintzen baitizut.\nPERO GAILO.— Nire arima ezta nirea.\nMARI GAILA.— Bildurrik gabe edan zazu.\nPERO GAILO.— Ustelkeria!\nMARI GAILA.— Beste inola eztaki mintzatzen, Tatula.\nPERO GAILO.— Andre eskandalagarria!\nMARI GAILA.— Ilargiak joa!\n(Kanpora oldartzen da sakristaua, baina atetik igaran gabe geratzen da ikaraturik, buruko ileak larriturik, beso zabalik. Marika Erreinukoa, mantarraz estaldurik, etxerantza baitator karrotik tiratuka).\nPERO GAILO.— Sekuletako bukaera, arreba Marika.\nMARIKA.— Eman didazuena, bihurtu egiten dizuet.\nMARI GAILA.— Gorputz hotz hori, hilotz hori, eztuzu nire etxaurrean utziko.\n(Marika Erreinukoak, erantzun baino lehen, burua bihurtzen du: Haren atzean itzal eta begirada etsai bat nabaritzen baitu. Simoniña, iturritik zetorrelarik, eskuak gerriaren gainean, biderdian dago zutik. Tenore honetan, amaren antza haundia du).\nSIMONIÑA.— Erregalo hori eramazu, andre izeba.\nMARIKA.— Pasatzen utzidazu.\nSIMONIÑA.— Etzara pasatuko ere.\nMARIKA.— Buruko gangarra ebakiko dizut, gainera.\nSIMONIÑA.— Erdu honera, aita.\nPERO GAILO.— Nolako eskandaloa dakarkidazu etxera?\nMARIKA.— Zure odoleko defuntua da.\nPERO GAILO.— Eta zurekoa ere, Marika.\nMARIKA.— Nire eskuetan etzen hil.\nMARI GAILA.— Bizirik entregatu genizun, koinata.\nMARIKA.— Koinata! Hitz maradikatu horrek mihina lotzen dit.\nMARI GAILA.— Mintza zaitez! Erantzunen zaitzu!\nMARIKA.— Txarki ezkondua!\nPERO GAILO.— Zuen ahoa heriotzak merezi duen errespetoa zigula beza. Haren presentziak zuen hitz gaiztoak uxa bitza.\nTATULA.— Bildurtu egiten gaituzu.\nSIMONIÑA.— Orraztu zaitez, aita.\nPERO GAILO.— Atean dagoenak ileak larritu dizkit. Lur santua eskatzen du.\nMARIKA.— Emaiozu, bada. Baina nire esku artean etzen hil, eta ezta nire kontu izanen.\nMARI GAILA.— Sorgin zikoitza!\nPERO GAILO.— Marika, zoaz! Nire etxetik zoaz! Aingeru batentzateko ehorzketa edukiko du ilobak.\nSIMONIÑA.— Nire aita hain aberatsa zenik eznenkien.\nMARI GAILA.— Zoroa!\nMARIKA.— Utzidazu igaratzen, Simoniña.\nSIMONIÑA.— Ez inolare.\nMARIKA.— Orratz hau sartuko dizut bular artean, bestela!\nMARIKA.— Orratzarekin zilatuko dizut bihotza, bestela!\nSIMONIÑA.— Zatozkit, ama, laguntzera.\nMARI GAILA.— Maradikatua, utziozu alde egiten.\nPERO GAILO.— Simoniña, sar zazu hilotz hori etxe barrenera. Garbitu eta nire arkondara plantxatuarekin beztitu behar dugu, Jainkoaren presentziara abiatu behar baita.\nSIMONIÑA.— Badantzuzu, ama?\nMARI GAILA.— Entzun bai. Isilik geratzen naiz, hala baina.\nTATULA.— Istilu berririk etzazue atera. Elizako atearen aurrean karroa hiru egunean edukirik, ehorzketa pagatzeko beste eta gehiago bilduko duzue.\nMARI GAILA.— Dagoen beroarekin usteldu eginen da hiru egunean.\nTATULA.— Pattarrak kontserbaturik dago.\nPERO GAILO.— Aurpegia garbitu behar diogu, bizarra ere kendu eta lorezko koroa bat jarri behar diogu. Errugabea zegoen bezala, aingeruaren errezoa tokatzen zaio.\nMARI GAILA.— Zu, latin-zalea, eztuzu mezatara deituko? Ezkilak nola entzunen dira, zuk jotzen ezpadituzu?\n(Atetik datorren argia estaldurik, bere sotana meharrean beltzitua, eguzkiaren egoerari igartzen dio tenorea sakristauak, eta elizarantza doa, bertako giltzak aterarik. Etxearen inguruan berriz ere entzuten da mutikoen kopla).\nMUTIKOEN KOPLAK.— Tunturruntun! Mari Gaila. Tunturruntun! Zer gertatu zaio? Tunturruntun! Mari Gailatxa. Tunturruntun! Txarki erditu baitzen.\n(Mari Gaila eta Errosa Tatula sekretuki mintzatzen dira etxostean, txorimaloak besoak zabaltzen dituen pikondoaren azpian: Txorimaloak, sotana apurtu batez jantzirik, bi erratz gurutzatu presentatzen ditu gorputzetzat).\nTATULA.— Orain misteriorikan gabe mintza gaitezke.\nMARI GAILA.— Has zaitez, bada.\nTATULA.— Behin batean karta jokoak iragarri zizun asturuaz gogoratzen zara?\nMARI GAILA.— Kaxkarina!\nTATULA.— Hiru bide atera zitzaizkitzun amodiozko prendak.\nMARI GAILA.— Azti txarrak izan ziren.\nTATULA.— Zuk ere irakurri zenituen.\nMARI GAILA.— Nire asturua ezta aldatzen.\nTATULA.— Zuk nahi eztuzulako... Abisu bat dakartsut.\nMARI GAILA.— Zer da?\nTATULA.— Zureak nahi dituen baten hitzak.\nMARI GAILA.— Osaba Miauk bigaltzen zaitu?\nTATULA.— Berehala jarri diozu erreparoa sujetoari. Haren mandatua zer den ere jakinen duzu?\nMARI GAILA.— Mandatu polita izanen da.\nTATULA.— Ikusi nahi zaitu.\nMARI GAILA.— Arraiea! Karroaren amaia ikasi zuenean, ze abegi jarri zuen?\nTATULA.— Presente egon zirenei galdeturik, juez baten moduan enteratu zen egiaz. Jakin behar duzu. Mikeltxo Marimutilek eman zion beste pattarretik hil zen nanotxua.\nMARI GAILA.— Lapur horrek izan behar... Eta Osaba Miauk, enteratu zenean, zer esan zuen?\nTATULA.— Berehalaxe, etzuen ezer esan, zigarro bat lotzen zuen bitartean.\nMARI GAILA.— Pentsamentuak ostendu nahi zituen.\nTATULA.— Ongi ezagutzen duzu. Geroxeago guztiekin edan zuen, eta lehenik Mikeltxo Marimutilekin. Aizearen pean eduki zuenean, gainera egin zion salto, burutik kendu zizkion ileak, eta gero frakarik gabe jaurtiki zuen bidera. Barreak egin genituen bertan!\nMARI GAILA.— Eta Ludobina?\nTATULA.— Zoratu egin zen, barrearren.\nMARI GAILA.— Ezotedu Osaba Miarekin tratamenturik Ludobinak?\nTATULA.— Izan du, seguru asko.\nMARI GAILA.— Lehen izan badu, orain ere badu.\nTATULA.— Jelosia duzu.\nMARI GAILA.— Libreak dira.\nTATULA.— Osaba Miau zugatik itsurik dago.\nMARI GAILA.— Begi batetik.\nTATULA.— Zurekin hitzegiteko deseoak argiro deklaratzen dizu.\nMARI GAILA.— Andre bakar batekin eztu aski?\nTATULA.— Hala derantzutsazu?\nMARI GAILA.— Oraindik eztizut ezer erantzun.\nTATULA.— Besterik eztut espero.\nMARI GAILA.— Pentsatu behar dut.\nTATULA.— Bihotzaren aginduak bapatekoak dira.\nMARI GAILA.— Hala omendira...\nTATULA.— Zer derantzutsazu?\nMARI GAILA.— Musika horretarako eznago prest.\nTATULA.— Bizimodu ona galtzen duzu!\nMARI GAILA.— Etxerik gabe biderik bide...\nTATULA.— Pezetak kontatzen dituzun bitartean...\nMARI GAILA.— Eguzkiak eta euriak...\nTATULA.— Ostatuetan janen duzu...\nMARI GAILA.— Bai, nire beldurrak...\nTATULA.— Erregina baten parekoa izanen zara! Zuretzat eman dizkit galtzerdi hauk eta zirtzilu dirdirante hauk. Galtzerdiak janzten badituzu, isterrak nola hersten dizkitzuten esanen diot.\nMARI GAILA.— Karioak dira galtzerdiak?\nTATULA.— Primerako jenerua! Gaurko jauntxoek konejutegiak deitzen diete.\nMARI GAILA.— Humore ona dadukate.\nTATULA.— Osaba Miaurentzat, zer diostazu?\nMARI GAILA.— Eskerrik asko.\nTATULA.— Besterik gabe, Mari Gaila?\nMARI GAILA.— Besterik nahi badu, bila datorrela.\n(Txinpart urreztatuz estaldurikako hibaiari begira, hortzak irritzen ditu Mari Gailak. Hibai-ertzetik, ijito-talde bat doa, hartz eta pertzekin. Mari Gailak kantatzen du).\nMARI GAILA.— Mandatua bigaltzen\nTATULA.— Osaba Miauk leku aparte batean hitzegin nahi zaitu.\nMARI GAILA.— Despedida emateko, bai.\nTATULA.— Besterik eman nahi ezpadiozu, despedida emaiozu. Zer ihardesten duzu?\nMARI GAILA.— Andre amoratuak zer ihardetsiko du?\nTATULA.— Harek dioen lekura azalduko zara?\nMARI GAILA.— Bai.\nMARI GAILA.— Egiaz.\nTATULA.— Kopa bat eskein zaidazu, eta zure mandatuarekin joanen natzaio.\nMARI GAILA.— Sar gaitezen etxera.\n(Atsoak Mari Gailari eusten dio besotik. Gizon lotu batekin dator bidetik goardia. Pikondoaren itzalpean, bizar agurgarrietako eta harrizko burrukoko erromesa ezagutzen dute).\nMARI GAILA.— Urrikariena harrapatzen dute beti.\nTATULA.— Enganaturik zabiltza. Hori Poloniako kontea da.\nMARI GAILA.— Hori? Osaba Miau zela uste ukan nuen.\nTATULA.— Osaba Miauren konterria zirkoarekin otxaboak ateratzean dago.\nMARI GAILA.— Pikaro tunantea!\nTATULA.— Bai gizon atsegina!\nMARI GAILA.— Hortik datorkit harenganako gorrotoa.\n(San Klemente. Erroma moduko eliza, haren harri urreztatuekin. Baserri ferdea. Bakeak eta usain gozoak. Errekaren esmeraldaren gainetik ametsezko bide gazteak trazatzen ditu eguzkiak. Baserriko paretaren gainean jarririk dago Osaba Miau. Simoniñak, arkupeetan, karroaren ondoan belaunbiko, ehorzketarentzat eskean dago. Burruko zuri baten gainean dago nanoaren buru haundia, ezkozko kopeta kameliaz koroatuarik. Eta haren gorputzak beztidura urdin eta urreztatuaren azpian, bere antz geldia markatzen du. Sabelaren gainean, andre ernari batena abezain putzitua, zakurrez eta errealez beterikako plater batek limosnak biltzen ditu, eta kobre beltzen gainean iheri, pezeta dirdirante bat ikusten da).\nOSABA MIAU.— Zer? Diru asko biltzen da?\nSIMONIÑA.— Zerbait harrapatu dugu.\nOSABA MIAU.— Zer galdu duzuen eztakizue!\nSIMONIÑA.— Zuk baizik eztaki munduan inork?\nOSABA MIAU.— Fenomeno hauk persona bigunak dira, eta kontu haundia eduki behar da haiekin.\nSIMONIÑA.— Kontu haundia gendukan gero!\nOSABA MIAU.— Niri kontatuko didazu, neskatxa? Eztut, bada, nik karroa ikusten, estalperik merkeena eztadukala, pintura apaingarririk batera gabetandik? Eta fenomeno hau Madriletako jaia batean erakusteko zer zen!\nSIMONIÑA.— Halako solasekin ongi nahasketatu zioten burua nire amari!\nOSABA MIAU.— Zure ama andre egokia da.\nSIMONIÑA.— Zuk uste ezpaduzu ere.\nOSABA MIAU.— Eztut burlaka esan. Nirekin endredatu bazen, pobrezatik irtenen zen, oraingo.\nSIMONIÑA.— Nire amak franko begiratzen du bere kondutagatik, eta eztu endredorik gura.\nOSABA MIAU.— Holako endredoak legezko tratuak dira.\nSIMONIÑA.— Eta prestutasunaren galerak.\nOSABA MIAU.— Dirua irabaztearren juntatzen diren persona biren komenientzia. Legezko tratuak. Alokamentuan hartuko nuen nik karroa; arrazoi on bat pagatu ondoren, tiratzeko zakur bortitz bi paratuko nizkion... eta, zer esanik eztago!\nSIMONIÑA.— Orain erremediorik eztago!\n(Simoniñak heiagora egiten du, eta arkupetako lauzen gainean zutiturik, karroaren ondotik jaikirik, ezkozko buruan jaten duten euliak uxatzen ditu. Intzentsuaren usaina dakarten atso debot batzuek elizatik irtetzen dute).\nSIMONIÑA.— Ehorzketan laguntzeagatik limosnatxo bat!\nATSO BAT.— Usandurik dago!\nBENITA JOSTUNA.— Noiz ehortziko duzue?\nSIMONIÑA.— Naikoa diru biltzen dugunean.\nBESTE BAT.— Usteldurik dago!\nBENITA JOSTUNA.— Ederki josi duzue beztidura. Lasta sakuak hobeki behar dira josi.\nSIMONIÑA.— Arrentzat naiko dotore dago.\nBENITA JOSTUNA.— Nork josi dio?\nBENITA JOSTUNA.— Eztu kuidado haundirik jarri.\nSIMONIÑA.— Jostuna ezta.\nBENITA JOSTUNA.— Hari hoberik etzendukaten?\nSIMONIÑA.— Hogenik eztaiozu bila, eta zakur haundi bat botazu!\nBENITA JOSTUNA.— Eztadukat.\nSIMONIÑA.— Orratzarekin gutti irabazten duzu.\nBENITA JOSTUNA.— Prestuki bizitzeko. Ez ahatz hau: Prestuki bizitzeko!\nSIMONIÑA.— Orduan zuregatik gezurrak esaten dituzte.\nBENITA JOSTUNA.— Baliteke, baina nire fama eztago holako mihinetan.\nSIMONIÑA.— Jauntxoekin dadukagu tratamentua.\nBENITA JOSTUNA.— Zu baino pobreagoa, baina prestua.\nSIMONIÑA.— Hori da prestutasunaren ametsa!\nBENITA JOSTUNA.— Hori da gehien maitatzen dudana.\nSIMONIÑA.— Eta guttien gordetzen duzuna.\nBENITA JOSTUNA.— Zer esan nahi duzu?\nSIMONIÑA.— Guztiak prestuak garela, baina gero...\nBENITA JOSTUNA.— Aitearen eta Semearen eta Espiritu Santuaren izenean! Gaztetasuneko mintza-modu egokia iruditzen zaitzu?\nSIMONIÑA.— Haundikiekin tratamenturik eztadukadan bezala, damandreen modurik eztazagut.\nBENITA JOSTUNA.— Banoa! Beste elerik eztut nahi.\nSIMONIÑA.— Sosik atera gabe?\nBENITA JOSTUNA.— Halaxe. Bai.\nSIMONIÑA.— Munduan zurea baino karitate hoberik ezpalego...\n(Pero Gailo elizako atean agertzen da. Aldareetan iraungirik kea botatzen duten kandeletako usaina dakar. Barreneko ilunabarrean txinpart urreztatuak adierazten ditu ateko arkuak).\nPERO GAILO.— Berriketazalea zara, kontxo!\nSIMONIÑA.— Mintzatzen bazaizkit, arrapostua ematen dut.\nPERO GAILO.— Izaera berekoak zarate andre guztiak.\nOSABA MIAU.— Baina andreak honela izanik ere, haek gabe eztago bestarik, laguna. Eta zu etzaitez kexa, lagun galanta baitadukazu. Erromeria bat egin genuen behin elkarrekin, eta bertan ikusi nuen nola portatzen den, eta tontoeri nola dirua sakatzen dien.\nSIMONIÑA.— Entzuzu nola guztiak nire amaz mintzatzen diren! Munduan zuk baizik beste inork eztio bururik apurtu nahi.\nPERO GAILO.— Isil zaitez, Simoniña!\nSIMONIÑA.— Beste behin ere, kontuez kida zaitez.\n(Koinbra anka bietan zutitzen da, eta sakristauaren inguruan dantzan buztana mugitzen du. Honek begi txarrekin begiratzen dio. Koinbrak, erreberentzia haundirik gabe, sotanari usain eginik, eztul egiten du).\nOSABA MIAU.— Hotzak botaizkitzu kanpora, Koinbra!\nPERO GAILO.— Trumoi batez leher zaitez!\nOSABA MIAU.— Anka eska zaiozu, laguna.\nPERO GAILO.— Ez naiz ni zure lagunartekoa.\nOSABA MIAU.— Zer lagunarte da gurea, beraz?\nPERO GAILO.— Deabruarena!\nOSABA MIAU.— Koinbra, gezurretik bizi da jentea.\nSIMONIÑA.— Ona izateagatik etzaituzte aurpegian markatu.\nOSABA MIAU.— Zer sinisten duzu, neska?\nSIMONIÑA.— Jainkoagan sinisten dut.\n(Osaba Miauk ezpain bazterrean dadukan zigarro punta botatzen du, eta gero estaldurik daraman begia agertu ondoren, keinu bat eginik oihal ferdearen ostean ezkutatzen du).\nOSABA MIAU.— Ongi ikusi duzu markaturik eznagoela.\nSIMONIÑA.— Gaiztakeriaren bategatik estaltzen duzu.\nOSABA MIAU.— Personen barrenean ikusten duelako. Hainbeste ikusteagatik, erre egiten da, eta estaldurik eraman behar dut. Pareten eta intentzioen atzean dakus.\nSIMONIÑA.— Agur Maria! Hola sorginek dakuste.\nPERO GAILO.— Deabrua, gehiegi ikusi nahi izateagatiak errebelatu zen.\nOSABA MIAU.— Deabrua jakin nahi izateagatik errebelatu zen.\nPERO GAILO.— Ikustea eta jakitea arbola bereko frutuak dira. Amai gabe bakoitzean begi bat eduki nahi ukan zuen deabruak, denpora igarana eta etorkizuna ikusi.\nOSABA MIAU.— Bere borondatea egin zuen azkenean.\nPERO GAILO.— Bere borondatea Jainkoa hainbat izatekoa zen, eta inoiz igaratzen ezten orduaren aurrean itsutu egin zen. Hiru begiradekin Jainkoa izanen zen.\nOSABA MIAU.— Jakintza haundia dadukazu, laguna.\nPERO GAILO.— Liburuetan estudiatzen dut.\nOSABA MIAU.— Hori da digorrezkoa!\n(Bidetik, artadietan, atso makurtu baten traza beltza agertzen da. Zirkolaria baserritik joaten da, eta Koinbrari egiten dio txistu. Kanpoko atean Errosa Tatularekin egiten du topo. Hori baitzen atsoa).\nOSABA MIAU.— Harekin mintzatu zinen?\nTATULA.— Eta bihurtzeko gelditu ginen.\nOSABA MIAU.— Ze moduz dago?\nTATULA.— Itsurik dago zuregatik. Gizon batzuek andreeri ematen dietet pagua txarki daki.\nOSABA MIAU.— Egun batean uzten nauen edo uzten dudan? Mundua korriturik geratuko da!\nTATULA.— Mundua eta trabailuak!\nOSABA MIAU.— Ezta atzeratuko?\nTATULA.— Deabruak berak piztutzen du kandela hori.\nOSABA MIAU.— Andre meritugarria da.\nTATULA.— Alabari begira zaiozu. Hogei urte, eta amaren barre batek beste eztu balio.\nOSABA MIAU.— Beste jasa bat daduka amak.\nTATULA.— Haragi gogorrak eta neskatxa gazte baten guztiziak hain txarki jatearekin kontserbatzeak gezurra dirudi.\nOSABA MIAU.— Begietako bista galduko dut, Tatula.\nTATULA.— Zu zara tunantea.\nOSABA MIAU.— Noiz geratu zinen harekin?\nTATULA.— Lekua eta ordua agintzen didazunean.\nOSABA MIAU.— Lurralde hauk eztitut ongi ezagutzen. Nundik dago hemen kanaberadi bat?\nTATULA.— Asmo on batek kidatzen zaitu.\n(Atsoak ile urdinen azpian hatz egiten du, eta barre maltzur batean aho hortz agin gabea agertzen duen bitartean, zirkolariak, begitik oihala kendurik, larrain ferdeetara ematen du begirada.).\n(Esmeralda amets-mirailadun bat da Erromako historiaren hibai jainkotiarra. Kobrezko behiek haren ertzera edaten dute, eta eguzkiaren argitan lihoak zuritzen dituzte geriza bezala neskek, eta erretabula zaharretan ikusten den eztiaren koloreko damandre zaharkituek. Lo-galez beteriko arratsaldean basoak isiltasun taupari eta hozen bat du. Mikeltxo Padroneko agertzen da, eta ezer esan gabe, keinu misteriotsuetan, jenteari deitzeko zabaltzen ditu besoak. Hurrutirik batzuek galdatzen dute).\nNESKA BAT.— Zer da, Padroneko?\nBESTE BAT.— Urritza apur zazu, eta barrenean zer dagoen esaizu.\nMIKELTXO.— Zoazte begiratzera, begiak alaituko baitzaizkitzue.\nNESKA BAT.— Zer den esaizu.\nMIKELTXO.— Txori-kafia bat.\n(Serenin Bretalekok, patriarkaren antzean semeekin eta ilobekin serez uztatzen duenak, kapela okertzen du, legelari zahar baten keinu malmutz horrekin).\nSERENIN BRETALEKO.— Ene, pikaro jokalaria, argiak ematen dizkidazu. Larrutan daude andre gizon batzuk.\nMUTILEN OIHUA.— Uhuruhu! Ikustera goazen.\nNESKA BAT.— Deabrua bera zara zu, Mikeltxo Padroneko!\n(Ote oriz estaldurikako arroka batzuren gainean, eguzkiaren kontra ikusten da artzain beltz bat, abaila jiratzen duena, eta haren aldean artzanor beltz bat).\nKINTIN PINTADO.— Gezurra baldin bada zure berna hazkarrez etzara baliatuko Padroneko. Abailarekin zaurituko zaitut.\nATSO BAT.— Beste deabru bat!\nKINTIN PINTADO.— Nun da ezkontza hori?\nMIKELTXO.— Kanaber artean.\nKINTIN PINTADO.— Uhuruhu! Ikustera goazen.\nMIKELTXO.— Artzanorarekin espanta itzazu.\nKINTIN PINTADO.— Erregeren ihizak.\nBAT.— Hara nun eskapatzen den gizona.\nBESTE BAT.— Harrapa dezagun!\nKINTIN PINTADO.— Ihiza hori hartzeko eztago zakurrik.\nNESKA.— Libre joan dadila. Gizonak berea egiten du. Andreek begiratu behar dute.\nMUTILEN OIHUA.— Uhuruhu! Neska harrapa dezagun!\n(Agureak eta mutilak, larrainetako lana utzirik, mugarrietara oldartzen dira. Hibaindoko kanaberen artean sartzen dira ausartenak, zakurrak kilikatuz. Neska batzuk irribarre lotsaor bat dadukate, begietan hasarrea atso askok. Mari Gaila, oihuka, bidera ateratzen da, haren gonak zakurren antzartean daudelarik).\nBAT.— Norekin egiten zuen larru?\nBESTE BAT.— Osaba Miaurekin, lehengo Artizarrarekin.\nMARI GAILA.— Honra lapurrak! Ama nagusiaren semeak!\nBESTE BAT.— Atorrutsik dantzatuko duzu!\nATSO BAT.— Andreen lotsa!\nASKO.— Atorrutsik dantza beza! Atorrutsik dantza beza!\nMARI GAILA.— Itsurik gera zaitezte! Ahuntzak! Akerrak!\n(Mari Gailak, mutilek eta zakurrek jarraikiturik, hibaiondotik egiten du korrikan, gerritik gona apurtua eskuekin goratzen duelarik, bertako apurreretatik bernen zuritasuna ikusten zaion bitarten. Milon Arnoiakoak, digante gorri horrek, bere gurdiarekin ebakitzen dio bidea, eta alegrantza zoroarekin irrintzina egiten du. Harri bat jasorik, gelditu egiten da Mari Gaila).\nMARI GAILA.— Harrapatzen nauenari, deskalabro bat eginen diot.\nMILON.— Harri hori soltazu.\nMARI GAILA.— Nire burua defenditzeko jasotzen dut.\nMARI GAILA.— Etzaitez arrima, Milon!\n(Morroia, barre algara basatietan salto batean aurreratzen da, eta harriak bularra jotzen dio. Mari Gailak, begiak gorriturik, beste bat bilatzen du, baina digante gorriak besartean hersten du).\nMILON.— Uhuruhu! Nirea da!\nBAT.— Milonek harrapatu du!\nMARI GAILA.— Solta nezazu, Milon! Sekeretuki eskatzen banauzu, entregatuko natzaitzu! Solta nezazu!\nMILON.— Etzaitut soltatuko.\nMARI GAILA.— Basatia zara, eta beste behin zure andrea lotsapean jartzearen etzara bildur.\nMILON.— Nire andrea eztu asmo horrek tentatzen.\nMARI GAILA.— Etxean nor dadukazun txarki dakizu.\nMILON.— Isil zaitez, doilorra!\nMARI GAILA.— Solta nezazu, eta beste behin, nahi duzun lekura probetxu baterako abisatuko zaitut. Solta nezazu!\nMILON.— Zoaz eta gal zaitez, kondenazio batera bainaramazu.\n(Mari Gailak digantearen besartetik egin du ihes, bular hutsik eta burutsik).\nBAT.— Eskapatuko da!\nBESTE BAT.— Eztaidiela ihesik!\nASKO.— Segi dezaiogun! Jarraiki dezaiogun!\nKINTIN PINTADO.— Hezurrak apurtuko dizkitzut.\n(Zakurra jaurtikitzen dio, eta korrikan egiten du hibaiondotik iheslariaren atzean abaila bueltaturik. Pausuen hotsak doaz ondarraren gainetik. Mari Gaila eskapurik gabe dago).\nMARI GAILA.— Arima beltzak! Infernuetatik irtenak!\nKINTIN PINTADO.— Atorrutsik dantzatuko duzu! Zure gorputza erakutsiko duzu!\nMARI GAILA.— Etzakizkit hurbil, Kaifas!\nKINTIN PINTADO.— Zure ezkutuko grazia ezagutuko dut!\nMARI GAILA.— Zarrazenuak! Infernuetako negroak! Zuen kulpaz desorduan erditzen bainaiz, gartzelara eramanen zaituztet.\nBAT.— Tranpa horretzaz etzara baliatuko.\nKINTIN PINTADO.— Gorputza erakutsiko duzu!\nMARI GAILA.— Horregatik korrituko nauzue? Amarik nagusienaren semeak, atorrutsik eta biluzik dantzatuko dut!\nMARI GAILA.— Baina gaizki tratatzera inor eztadila ausarta! Itsutu arte begirauzue, baina eskurikan etzazue sar!\n(Mari Gailak atorra eranzten du, eta haragiak dardar, gona apurtuetatik ateratzen da. Sorbalda batetik odoljariotxu bat ateratzen zaio. Antzinateko soinu-neurriarekin, ausart eta triste, urrez estaldurikako hibaiaren aurrean altzatzen du bere biluztasun zuria).\nMARI GAILA.— Honekin konforma zaitezte!\nBAT.— Milonek jaso beza gurdira!\nBATZUK.— Milonen gurdira!\nKINTIN PINTADO.— Haren tronuan dantza beza!\n(Belar gizenezko mendi urrintsu eta arraodaria, gurdia, bere idi urre-kolorekoekin, digante gorria itaurrean, hibaialdeko habarrotsen gainen faunaldien gurenda bezalakoa zen).\n(San Klemente. Hermita hura, isiltasun heze eta ferde batean, artadietako otoitz arratsaldetarren artean, eta Erroma moduko harriak eguzkitan urreztatuak. Arkupeetan sakristauaren sotana. Haren aurretik igaranik, bi mutiko lotsagabek kanpandorrera igotzen dute).\nPERO GAILO.— Jainkotiar errespeto falta.\nMARIKA.— Falta gabe, eztakit zer den.\nTATULA.— Mutilak sartu dira orain! Gazteria galdua!\nSIMONIÑA.— Hezur bat apurtu zaiezu, aita.\nPERO GAILO.— Laudatua izan bedi Jainkoa!\nMARIKA.— Penitentziarik gabeko haragia!\nARTADIETAN BAT.— Pero Gailo, andrea biluzik dekartzute, gurdi baten gainean, munduko lotsari emana.\n(Pero Gailo belaunbiko erortzen da, eta bekokiarekin jotzen ditu arkupeko hilobiak. Haren buruaren gainean, zororik dantzatzen dute kanpaiek, eta faunalia basotarraren soinuak elizara heltzen da. Sakristauaren bekokiak, harlauzetan, hilerri bateko oihartzunak ateratzen ditu).\nMARIKA.— Adarrak apurtuko dituzu hor.\nPERO GAILO.— Iruntz neza lurrak!\nTATULA.— Nundik eskandalo hau?\nARTADIETATIK.— Zerura begira ikusi omendute, gorputzaren gainen amorante bat zedukalarik.\nARTADIETATIK.— Nik eznuen ikusi!\nPERO GAILO.— Eta egia dioen inork ere etzuen ikusi!\nTATULA.— Hala da!\n(Pero Gailok, sotana zapaltzen duelarik, korrikan egiten du, eta elizako atetik itzaltzen da. Kanpandorrera igonik, elai baten modua eskaileretatik egin ondoren, kanpaietako arkuetatik begiratzera ateratzen da. Faunaliako gurdia bidetik dator, eta haren inguruan, mutil talde alegereak egiten du salto. Haren gainean zuri eta biluz, belarrez estaldu nahi da Mari Gaila. Sakristaua, beltz eta luze, teilatura ateratzen da, teilak apurtzen dituelarik).\nMUTILEN KOPLA.— Tunturruntun! Mari Gaila. Tunturruntun! Dantzan egin nahi ukan zuen. Tunturruntun! Mari Gailatxa. Tunturruntun! Atorra erantzi zuen.\nPERO GAILO.— Ezkondu ginen eliza bertara andre adulteriogilearen bila itzultzeko agintzen dit Sakramentu Santuak!\n(Pero Gailo, teilatuaren bazterrean egonik, burua jaurtikitzen du behera. Hegaldaketa beltz batean erortzen da, eta besoak zabalik, sotana apurturik, zapaldurik geratzen da. Heriotzearen aurpegia jarritzen zaio. Gero errenka jaikitzen da, eta eliza barrenera sartzen da).\nBAT.— Hil zinela uste ukan nuen.\nBESTE BAT.— Zazpi bizitza ditu.\nKINTIN PINTADO.— Uhuruhu! Begira nola adarrak lurrean utzi dituen!\n(Sakristaua atera egiten da arkupetik, kandela piztu bat eta ameza-liburu bat dakarrelarik. Haren itxurak misterioa ematen du. Liburua zabalik eta apaiz-kapelua okerrik, garaitza itsusiaren gurdira heltzen da. Hari ongi-etorria emateko bezala, gurditik andrea jasten da, alua eskuarekin estaltzen duelarik. Esku haren gainean iraungitzen dio kandela sakristauak, eta bertan jotzen du liburuarekin).\nPERO GAILO.— Bekaturik eztadukana, lehen harria bota beza.\nBESTE BATZUK.— Zikiriatua!\n(Trufak, burlak eta txantzak entzuten dira, harriak datortza eta airean besoak astintzen dira. Hasarreak eta urguiluak mihinak soltatzen dituzte. Berba herrikor eta judu bat hatsa igaratzen da).\nATSO BAT.— Gizonen lotsa eta ahalkea!\n(Elizako salutu batekin bihurtzen da sakristaua, meza liburu zabalduaren gainean begiak okertzen dituelarik, eta otoitz zuria errezatzen du latinez).\nSAKRISTAUAREN OTOITZ LATINA.— QUI SINE PECCATO EST UESTRUM, PRIMUS IN ILLAM LAPIDEM MITAT.\n(Andre biluziari ematen dio sakristauak kandela iraungia, eta eskutik eramaten du arkupeetatik, hilobietako lauzen gainetik, eta... latinaren mirakulua! Liturji eta erlijio zirrada batek kontzientziak mugitzen ditu, eta aurpegietako dizdira odolgarria aldatzen du. Arima zahar eta haurkoiek bizitza eternalaren usaina egiten dute. Bildurraren apartatzen denik, eta prudentzia eskatzen duenik, ezta falta. Hitz latinak, enigma eta liturji dardararekin, mirakuluetako zerura hegazketatzen dira).\nSERENIN BRETALEKO.— Dantza honetatik aparta gaitezen.\nKINTIN PINTADO.— Ni ere banoa, ganadua gobernatu behar baitut.\nMILON.— Eta egin dugunak justiziara eramaten bagaitu?\nSERENIN.— Ezkaitu eramanen.\nMILON.— Baina eramanen bagindu?\nSERENIN.— Justiziarentzat ahoa zigula, eta tormentuak ahal den moduan aguanta!\n(Baserriaren gainean daude iheri ilunabarreko urreak. Mari Gailak, harmoniaz beterik haren biluztasunean, hilobietako harlauzen gainean ortutsik zapaldurik, negarren azpian sentitzen du bizitzaren neurria. Arkupeetako itzalpeetan sarturik, kameliaz koroaturiko nanoaren buru haundia aingeru baten burua iruditzen zaio. Senarraren eskuak kidaturik, andre adulteriogilea elizaren babes pera anparatzen da, eta urrezko erantzute erlijiotsuak inguraturik, latin ezagutu gabean, arima gogorren mundu mirakulu-zale haretan igartzen ditu).\n1963 urteko uztailaren seian


Iraunkortasunaren aldeko kanpaina jangelan | Jesuitak\nIraunkortasunaren aldeko kanpaina jangelan\nSan Jose Jesuitak Ikastetxeak iraunkortasunaren aldeko kanpaina bat sustatzen du Ausolan hezkuntza proiektuaren bidez.\nJesuitak Durango ikastetxeak ingurugiroarekin duen konpromisoak berebiziko garrantzia dauka eta horregatik egunerokotasuneko hainbat arlotan aplikatzen dira praktikak onak deritzonak. Etengabeko hobekuntza bilatuz, datorren hiruhilekotik aurrera, Ausolan hezkuntza proiektuaren bidez, Ikastetxeak praktika jasangarriak eta arduratsuak bultzatuko ditu ikasleen artean. Horretarako, jangelan sobera geratzen diren elikagaien kontrola neurtuko da, konposta egiteko. Proiektu horri esker ikasleen kontzientzietan eragingo da, eta organikoa murrizteko praktikak aktibatzeaz gain, plastikoa murrizteko ekintzak ere egingo dira. NBEaren Ez naiz ontzi bat soilik munduko egitasmoarekin bat egingo da ikastetxean, ozeanoetako hondakin plastikoak desagerrarazteko. (informazio gehiago hurrengo esteka honetan: es.greenpeace.org) Aste honetan, LH 1 eta LH 2ko ikasleek jokoen eta marrazkien bidez landu dute hondakinen kudeaketa. Ariketa horien helburua izan da beraiek kontziente izatea hondakin asko sortzea zein kaltegarria izan daitekeen. Bestetik, ikasturte ezberdineko ikasleen hondakinak batu dira jangelan eta sobera horiek neurtu ostean portzentaia kalkulatu da. Horrela, jangelan sortzen den jan soberakina zenbatekoa den ikusi ahal izan dute aurrez aurre.\nJesuitak Durango ikastetxearen hezkuntza proiektuan barneratuta dago jangela. Horregatik hiru ardatz nagusi ditu: elikadura (dieta osasuntsua bultzatzen da), gizartea (kontzientzia soziala eta balioak bultzatzen dira) eta ingurumena (kontzientzia sortzea du helburua). Kontsumitzen ditugun baliabide naturalak agortezinak ez direla erakutsi nahi zaie ikasleei, horretarako birziklapen globala lantzen da jangela, 3R-ena deiturikoa (gazteleraz “Reducir, Reciclar, Reutilizar”) :\nKontsumitzen ditugun produktuen kantitatea eta energia murriztea.\nBerrerabiltzea, produktu gehiago kontsumitzea eta hondakin gehiago sortzea ekiditeko, ingurumena kutsatzen baitituzte.\nEdozein motatako materialak birziklatzea gure jardueretan erabiltzeko.\nEkintza guzti horiek ikasleek bazkalorduari lotutako guneetan aktiboki parte hartzera bultzatzen dute, kanpoko espazioa zein barrukoa zainduz, eta berdin ikasturtean zehar bizirik mantentzen diren proiektuetan. Zaindu Janaria eta Ez naiz ontzi bat soilik proiektuen parte aktiboa dira ekintzok, eta baita ere ikastetxeko Elkarbizitza Foroaren planean bilera eta ekimenetan ere parte hartzen dute.\nEtiketak: birziklatu, comedor, Jangela, reciclar\nIrune Arrazola: “20 urte daramatzat ikastetxeko jangelan, eta ordutik hobekuntza ugari egin ditugu”


Errepublika, duela 80 urteko garai urrun hura | GABIRIARRAK\nPosted: 2011/04/15 in Historia\nEtiketak: 1936ko gerra, artikuluak, errepublika, mikel aizpuru\nApirilaren 14a, osteguna. 80 urte bete dira eibartarrek lehendabiziko II. Errepublika aldarrikatu zutenetik. 1931n izan zen. 860 biztanle pasatxoko herria zen Gabiria orduan. Mikel Aizpuru historialari gabiriarrak lan interesgarri bat badu Errepublika garaiari eta Gabiriari buruz: Gabiria, un municipio rural en la Guipúzcoa republicana.\nGabiriar gazte talde bat, 1935ean, Errepublika garaian. Arg.: Ander Iurritaren artxiboa.\nHalako efemeride batean herria zer nolakoa izan zen gogoratzeko modukoa. Bide batez, aurten beste efemeride borobil bat gehiago ere beteko da, beltzagoa tamalez. 75 urte beteko dira uztailaren 18an, hiru hilabete barru, gerra piztu zela (eta Errepublikaren amaiera ekarri zuena).\nMikel Aizpururen lana (PDF)\nErrepublika garaiko beste argazki bat: Gabiriako eskola-ume taldea, 1933-34 kurtsoan.\nGabiriako mutiko taldea, eskola garaian Foto Sicart-ek ateratako argazkian. Arg.: Ander Iurritaren artxiboa.\nHauteskundeetako kartelak doan hiru lekutan jarri ahalko dira Gabirian


Olentzerok hainbat bixita egingo ditu biharkoan. / K.A.\nLau Iturri aldera etorriko da Olentzero, 17:30 inguruan\nK. ARRIZABALAGA ZESTOA. Sábado, 23 diciembre 2017, 10:17\nOhiturari eutsiz, bihar abenduak 24, Gabon kantak eta Olentzeroren etorrera izango dira protagonistak Zestoako herri eta auzoetan.\nZestoako herri guneari dagokionez, goizean gaztetxoak arituko dira Gabon kantaz herriko kale eta txoko guztiak girotzen. Irteera goizeko 11:00etan izango da, kutur etxeko ataritik, trikitilarien lagun-tzaz, eta amaiera puntua ere hau izango da, 12:00ak aldera. Ondoren 6. mailako umeek prestatutako Gabon giroko antzerkitxo bat ikusi ahal izango da.\nArratsaldean, aldiz, jaiotza biziarekin irten ohi duen helduen Gabon kantak entzun ahal izango ditugu. Hauek 17:00etan irtengo dira, Elizondo ataritik, eta kalean zein egoitzetan aritu ostean amaiera udaletxe azpian emango diote, gaueko 20:00ak aldera, bertan hainbat abesti kantatuz.\nEta nola ez, badator Olentzero. Atzo, ostirala, Olentzeroren bisita izan bazuten Zestoako Herri Ikastetxean, bihar, igandea, Olentzeroren etorrera ospatuko dute Arroagoian eta Zestoako herri gunean.\nArroagoian 12:00ak aldera Olen-tzero mendi aldetik etortzea espero da; segidan haurren eskutitzak jaso eta gozokiak banatuko omen ditu honek herriko plaza inguruan.\nZestoan, berriz, 17:30ak aldera etorriko da Olentzero Lau Iturri aldera, Endoia aldetik edo... bertan trikitilariek eta nahi duten umetxoek (hauek baserritar jantzita eta farolilloekin etortzea eskatu dute) egingo diote lehenengo harrera; segidan denak batera Gesalaga kaletik barrena eta Erdikaletik gora plazako Toril azpian prestatuta egingo den txokora joango dira. Hemen, Olentzerok, umetxoen eskutitzak jasoko ditu (Batzuen txupeteak ere bai, ziur) eta goxokiak banatu.\nZestoa-Beasain, futbol partida\nGaur, 16:00etan, Zestoa eta Beasaineko talde nagusien arteko partida izango da Iraetako zelaian. Urtea ondo amaitzeko, eta beheko postuak geroz eta urrunago uzteko partida aproposa izango da hau.\nEzkurtxerri hirugarren Donostiako Santo Tomas Txistorra Lehiaketan Hamar milioitik gorako aurrekontua izango du Udal Elkarteak 2018an


naiz: Iritzia | Opinión - Geuk hautatu al ditugu?\nGeuk hautatu al ditugu?\nOrain inoiz baino premiazkoago da epe luzeko estrategiak azaltzea. Azaltzeak agertzea esan nahi du, plaza publikoan aldarrikatzea, eta ez aho txikiarekin. Jendea dagoen guneetan aldarrikatzea, salatzea, eraikitzea… Dela plazetan edota hormetan\nBaten bat nonondik ezer jakin gabe baletor, eta egungo solasak entzun edo leitu, zera ondorioztatuko luke seguruenik: Covid-19a oraintsu lurreratu den izaki bizi edo martzianoren bat dela, gaiztoa, zitalki eraso eta hlltzen gaituena. «Oraindik hor dago hori» esaten entzungo liguke; edo «berriro berpiztuko da».\nBaina honezkero jakin beharko genuke ez dela etsai amorratu baten inbasioa, baizik geu garela muga guztiak gainditu eta planeta zigortu dugunak. Eta zigortzen jarraituko dugunak, erregular. Ikustea besterik ez dago Wuhango kaleak zelan bete diren autoz; hango gobernuak eta laster hemengoek ere zer nolako super-hazkunde-plan handigura daukaten, alferrik galduriko «produkzioa» biderkatu ahal izateko. Gidari horiek, edo epe-laburtar miopeak dira, edo ez dute ezer konprenitu. Ez dute aditu biosferaren lehen abisua, lehen boomerang kolpea.\nKontua da jendeok, oro har, ez dugula ikuspegi zuzena gertatzen ari denari buruz eta, are larriagoa, ezta gure gidari politiko-ekonomikoek ere. Indarrean dauden artzainek epe laburreko ikuspegiaren araberako planak diseinatzen ari dira. Lau urtetarako estrategiak. Eta epe labur horren kudeaketa euren, eta soilik euren, esku egotea. Gobernamendu-kidetza inori eskatu, bai, baina norberak ez konplitu.\nEz al da hórrela, inoiz baino indartsuago zauden «U» Urkullu jauna? Izan ere, hemen nahiz Indotxinan, epe luzerako estrategia, mesedegarri eta emankor litzatekeen arren denon onerako (biosferarako onerako barne, ez dateke errentagarri “edo produktibo”. Hots, ez luke etekinik sortuko agintean dagoen eragilearentzat.\nEta orain hasierako galdera: geuk hautatu al ditugu halako gidari motzak?\nTeorian bai, baina praktikan? Horren zalantza handiak dauzkat.\nLeku orotan izango dira txakurrak oinutsik, baina hemengo hautes-demokrazia ez da onena, ezta hurrik eman ere.\nLehenengo eta behin, alderdien aurkeztutako zerrenda itxiak ez dira ezkontzen euskaldunon tradizio demokratikoarekin. Goietatik aurkeztutako hautagaien zerrenda ezarria. Horrelakoa ez zen euskaldunen zelaietan erabaki eta Juntetara aurkezten ziren hautagaien zerrenda.\nBigarrenik, den-dena dago egokituta aurretiazko boterea/dirua dutenek irabazle ateratzeko. Hedabide nagusien leialtasuna erosiko dute, baita mertzenarioen sostengua.\nMertzenarioak. Kapitalismoari jokoa egiten dioten mertzenarioak arlo guztietan. Boteretsu batek hauteskundeak nahi baditu, emergentzia-maila beheretaku du mertzenarioak; eta krisi-osteko politika ekonomikoa (adibidez, mega-proiektu eta tren magikoak) lehenetsi nahi baditu, hortxe arrimatuko zaizkio kapitalismoaren zerbitzura dauden ekonomista mertzenarioak.\nOraintxe bertan badakigu pobre andana aterako dela (betiko paganoen lerroetatik) , eta horietatik lana aurkitzen dutenek inoiz baino pobre prekarioagoak izango direla. Orduan, premia-premiazkoak dira oraintxe bertan, kapitalismoaren mertzenario ez diren ekonomistak.\nEta gidari politikoei dagokienez, lehengo galdera: libreki hautatzen al ditugu?\nAipagarria da gero eta nabarmenagoa den informazio kontrola. Den-dena dakite gu guztiotaz. Gainera, hor duzue baten batek «ez-jakitearen industria» deitu diona. Ez da kasualitatea jendearen ezjakintasuna aktiboki lantzea. Ezjakintasuna txit produktiboa da eskuindarrentzat: nahikoa izan da ohar anonimo bat ateratzea iluntzeko txaloak isil zitezen. Ez dago gauza errazagorik ezjakina engainatzea baino. Adibidez, agintari indartsu batek segurtasuna eskaintzen duela edota kudeaketa bikaina egiten duelakoa barra-barra zabaltzea (nahiz eta kudeaketa negargarria egin izan).\nGuzti hori kontutan hartuta, indarrean dauden gidariok ez ditugu behar bezala hautatu.\nBehar bezala EZ ditugun hautatu horien artean, nekez aurkituko duzu, Europan nahiz hemen, epe luzeko estrategia duenik. Gehien-gehienak, aprobetxategiak ez direnean, traje lisatuz jantzitako miopeak dira.\nOrain inoiz baino premiazkoago da epe luzeko estrategiak azaltzea. Azaltzeak agertzea esan nahi du, plaza publikoan aldarrikatzea, eta ez aho txikiarekin. Jendea dagoen guneetan aldarrikatzea, salatzea, eraikitzea… Dela plazetan edota hormetan.\nZein puntutan gaude ezkerra, europarra nahiz Euskal Herrikoa? Ba al du alternatibarik? Aldarrikatzen ote du berea? Nire sentsazioa da, konkretuki pandemia honi dagokionez, ausente dagoela.


Produkzioaren programazioa - CIFP DE APRENDIZAJES VIRTUALES Y DIGITALIZADOS\nTitulu honen konpetentzia orokorra da ekipo-ondasunen mekanizazio bidezko fabrikazioa eta muntaia planifikatu, programatu eta kontrolatzea, fabrikatu beharreko produktuen prozesuari buruzko dokumentaziotik eta zehaztapenetatik abiatuta, eta kudeaketaren eta produktuaren kalitatea ziurtatuta; eta laneko arriskuen prebentziorako eta ingurumenbabeserako sistemak gainbegiratzea.\nMekanizazio-prozesuak zehaztea, planoetan, fabrikazio-arauetan eta katalogoetan bildutako informazio teknikoa interpretatuta.\nEkipo-ondasunak muntatzeko prozedurak prestatzea, planoetan, fabrikazio-arauetan eta katalogoetan bildutako informazio teknikoa interpretatzetik abiatuta.\nMekanizaziorako zenbakizko kontroleko makinen, roboten eta manipulagailuen programazioa eta doikuntza gainbegiratzea, kalitateari, laneko arriskuen prebentzioari eta ingurumen-babesari buruzko araudia betetzen dela ziurtatuta.\nProdukzioa programatzea, kudeaketa informatizatuko teknikak eta erremintak erabilita, hura betetzen dela kontrolatuta eta ustekabeko egoerei erantzunda, ezarritako helburuak lortzeko.\nUne egokian hornidura bermatzeko beharrezko hornikuntza zehaztea, ustekabeko gorabeheren aurrean erantzutea eta hornikuntzan sortzen diren gatazkak ebaztea.\nFabrikazio-prozesuak ezarritako prozeduretara egokitzen direla ziurtatzea, haien garapena gainbegiratu eta kontrolatzea, eta sor daitezkeen gorabeherak ebaztea.\nBere arloko baliabideen mantentze-lana kudeatzea, zeregin hori planifikatuz, programatuz eta betetzen dela egiaztatuz, lan-kargen eta mantentze-beharren arabera.\nKudeaketa-ereduak, eta kalitateko, laneko arriskuen prebentzioko eta ingurumen-babeseko sistemak mantentzea, arauak, prozesuak eta jarraibideak betetzen direla gainbegiratuz eta ikuskatuz, eta dokumentu-erregistroa kudeatuz.\nZikloa amaitzean,Fabrikazio mekanikoko produkzioaren programazioko teknikariaren titulazioaz gain, ondorengo egiaztapenak eskuratuko ditu ikasleak:\nBaldintza teknikoak eta beharrezkoa baliabideak\nFabrikazio-prozesuen gauzatzea moduluaren bertaratzeko bidezko saioetarako, ikasleak, ikasturte hasieran adieraziko diren laneko arropa eta norbanakoaren babes ekipoak (betaurrekoak eta segurtasun botak) beharko ditu.\nInterpretazio grafikoa fabrikazio mekanikoan moduluan bertako zenbait zeregin entregatzeko eskanerra beharko da.\nZikloa osatzen duten lanbide-moduluak\n132 0 Interpretazio grafikoa fabrikazio mekanikoan\nAUrtekoa 60plz4 o/a\n231 21 Mekanizazio-, konformazio- eta muntaia-prozesuen definizioa\nAUrtekoa 60plz8 o/a\n198 120 Fabrikazio-prozesuen gauzatzea\n165 0 Kalitatearen kudeaketa, laneko arriskuen prebentzioa eta ingurumen-babesa\n100 36 Fabrikazioa mekanikoko sistema automatikoen programazioa\nAUrtekoa 40plz3 o/a\n165 40 Produktuen egiaztapena\nGainditua izatea edo ondokoarekin batera ikastea:\n240 76 Zenbakizko kontrol bidezko mekanizazioa\nAUrtekoa 40plz8 o/a\nMekanizazio-, konformazio- eta muntaia-prozesuen definizioa\n40 8 Ordenagailuz lagundutako fabrikazioa (CAM)\nA2Lau. 40plz3 o/a\nGaindituak izatea edo ondokoekin batera ikastea:\nZenbakizko kontrol bidezko mekanizazioa\n120 0 Produkzioaren programazioa\nArrakastaz ikasia izateko komenigarria da zikloaren ikuspegi orokor bat izatea. Horregatik, aurreko modulu-zerrendatik azkena ikastea komeni da (zerrendako batzuekin batera ere ikas daiteke)\nIngeleseko ezagutza basikoak izatea (irakaslearekin harremana eta edukiak hizkuntz horretan izango dira)\nHasieran ikastea komenigarria da zikloko terminologia ikasteko\n50 0 Produktu mekanikoak fabrikatzeko proiektua


Nafarroatik Burbuilak — Gaztelupeko Hotsak\nHemen zaude: Hasiera → Albisteak → Nafarroatik Burbuilak\nBroken Brothers Brass Band taldeko partaidea den Iñaki Rodriguez saxo jotzailearen lehen diskoa da Burbuja. Bop, blues edo jazz modernoaren bidetik doaz bertan jasotzen diren konposaketa originalak. ERRABAL jazz zigiluaren eskutik. Entzun : Patxiblues\nMusikari garrantzitsuekin ("Chris Kase Quintet", "Mikel Andueza Superquintet", "Bob Sands Big Band", "Pirineos Jazz Orkestra") eta Estatuko jazzaldi handi eta txikietan (Donostiako Jazzaldia, San Javierreko Nazioarteko Jazz Jaialdia, Zaragozako Jazz Jaialdia…) jorratutako musikari nafarraren lehen diskoa. Burbuja lana osatzen duten bederatzi gaietan harrigarria da konposizioen arteko koherentzia, bop, blues edo jazz modernoaren literaturak berezkoak izan ala ez. Alaba Claudiari opa dio diskoa eta artistaren bizitzaren une jakin baten argazki soinuduna eskaintzen du. Bertan, tempoaren zentzu pausatuak, sentiberatasuna, Sorterriarekiko lotura… John Coltraneren interpretazio bikainari dei egiten dio, mundu honetan edertasuna ere badagoela agerian utzirik.\nAipamen berezia merezi du Burbuja lan honetako akonpainamenduak, izen hori behar ez lukeenak, bertan ari diren musikariak era berean protagonista bihurtzen baitira. Alejandro Mingoten gitarra friselliarraren aurrean bigarren hariari egiten dio dei tenorrak, oraingoan Jorge Abadíasen gitarra methenyarrari, eta bion soinu-ezaugarriek aberastu egiten dute disko osoa biltzen duen jazz lasai eta barnekoia. Azkenik, Xan Camposen pianoa, Luisa Britoren kontrabaxua eta Iago Fernándezen bateria eskuzabal ari dira mundu guztia etxean balitz bezala sentitzeko eta .... bilkura honetako erritmo egokien harira norberaren goiburuak eskatzeko.\nNafarroan egokitutako musikariek osatutako lan bikaina.


Elorrioko udal eraikinetako garbiketa zerbitzuko langileek greba mugagabea hasi dute - Durangaldea - Anboto.org\nMaialen Zuazubiskar 2019-04-29 09:39\nElorrioko eraikin, eskola eta lokal publikoetako garbiketa-zerbitzuko langileek greba mugagabea hasiko dute gaur. ELA sindikatuak jakitera eman duenez, azken urteetan langileek jasandako murrizketekin amaitzea, langileen lan-kargetan hobekuntzak egitea eta kale-garbikuntzako langileekiko soldata arrakalagaz amaitzea eskatuko dute.\nSindikatuak prentsa ohar bidez jakitera eman duenez, udalak aukera "ezinhobea" du praktikan jartzeko berdintasunaren alde egiten duen diskurtso politikoa. ELAko kideek esan dutenez, egun kale-garbiketako langileen %80 gizonezkoak dira, eta eraikin eta lokalen garbiketa-zerbitzuan %95a dira emakumeak.\nBestalde, langileak enpresarekin eta udalarekin elkarrizketetak izan dituzten arren, momentuz inolako eskaintza ekonomiko eta sozialik jaso ez dutenez greba mugagabea egingo dutela azaldu dute.\nZaldibarreko zerbitzua ona\nBestalde, ELA sindikatuak Zaldibarko Udalak eraikin eta lokal publikoetako garbiketa zerbitzurako onartu berri dituzten pleguak modu positiboan baloratu ditu. Oharrean jakitera eman dutenez, sindikatuak eta udalak azken hilabeteetan hainbat elkarrizketa egin dituzte eta soldata arrakalaren arazoa sakon eztabaidatu dute. Hori horrela, eraikin eta lokal publikoetako garbitzaileen soldatak %10ean hobetuko diren automatikoki. "Deklarazio instituzionalak eskertzekoak dira, baina emakumeok horrelako ekintza konkretuak behar ditugu benetako berdintasuna lortzeko", bukatu dute sindikatukoek.\nGizartea Elorrio Zaldibar\nMaialen Zuazubiskar 2019 api 29 Elorrio


Natura inguruneko gidari lanetako eta aisialdiko teknikaria - Gainberri\nNatura inguruneko gidari lanetakoeta aisialdiko teknikaria\nBi ikasturte : 2.000 ordu\nErdi mailako heziketa zikloak (Natura inguruneko gidari lanetako eta aisialdiko teknikaria) jarduera fisikoetako eta kirol jardueren arlo profesionalen parte da.\nTitulu honen konpetentzia orokorra, mendi baxu eta ertaineko ingurune naturaletan, lur elurtu nordikoan, zailtasun txikiko barrunbeetan, uretako ingurunean eta aisialdiko eta abenturazko instalazioetan, oinez, sokaz, bizikletaz, itsasontziz eta zaldiz aurrera eginez, bai eta aisialdiko jarduerak dinamizatzea ere, hori guztia parte-hartzaileei egokituz, ingurumena errespetatuz eta kalitatea bermatuz ibilbideak antolatzea eta taldeak gidatzea da.\nMendi ertainerarteko lurreko ibilbideen diseinatzailea.\nMendi ertainerarteko zaldi ibilbideen diseinatzailea.\nMendi ertainerarteko lurretan bizikletaz egiteko ibilbideen diseinatzailea.\nBulegotik kanpoko ur inguruneko ibilbideen diseinatzailea aisia ontzietan.\nIngurune naturalean kirol jarduera fisiko gidatuen diseinatzailea eta antolatzailea.\nBizikletazko ibilbideen eta ekitaldien prebentzio eta segurtasun arduraduna.\nZaldizko ibilbideen eta ekitaldien prebentzio eta segurtasun arduraduna.\nMendi xendazaletasun, behe eta erdi mailako mendien mendizaletasun eta ibilaldien, eta erraketadun ibilbide elurtuen gidaria.\nZailtasun txikiko sakanen gida.\nZailtasun txikiko espeleologiako gida\nMendiko bizikletaz egiteko ibilbideen gida.\nZikloturismoko ibilbideen gida.\nZaldizko ibilbideen gida.\nBulegotik kanpoko ur inguruneko ibilbideen gida aisia ontzietan.\nHaurrentzako eta gazteentzako hezkuntza aisialdiko monitorea.\nKanpamenduetako, gazte aterpetxeetako, kolonietxeetako, baserri eskoletako eta natura ikasgela eta eskoletako monitorea.\nEskolako jardueren monitorea.\nAisialdiko eta abenturazko instalazioetako monitorea.\nItsas hondartzetako soroslea.\nLaku eta urtegietako soroslea.\nUretako esku hartze unitateetan laguntzeko soroslea.\nIngurune naturaleko uretako jardueretako soroslea.\nUr eta kirol jardueretako soroslea.\nIbai hondartzetako soroslea.\nEnpresa eta erakunde hauetan besteak beste:\nAbentura jardueren enpresak\nTurismo enpresak: hotelak, kanpinak, aterpetxeak edo kolonia etxeak, babeslekuak\nParke naturalak edo eremu babestuak kudeatzeko enpresak\nSasoitik kanpoko jardueren eskaintza osagarria duten eski estazioak\nNatura ingurunean jarduera programak eskaintzen dituzten erakunde publikoak\nGainberriko goi-mailako heziketa zikloetara zuzenean sartzea\nGoi-mailako sarrera ikastaroa (beste ikastetxe batzuk)\nErdi-mailako beste heziketa ziklo batzuk\nErdi-mailako kirol irakaskuntzak (sorospena, hipika, etab.), sarbide proba gainditu ondoren\nErdi-mailako ziklo edo moduluetan sartzeko, gutxienez baldintza hauetako bat bete behar da:\nDerrigorrezko Bigarren Hezkuntzako gradu titulua izatea.\nGoi-mailako batxiler titulua izatea.\nLanbide Heziketako teknikariaren edo goi-mailako teknikariaren titulua izatea.\nTeknikari laguntzailearen titulua izatea.\nHezkuntza administrazioak baimendutako ikastetxe publiko edo pribatuetan erdi-mailako zikloetan sartzeko prestakuntza ikastaro espezifikoa gainditu izana, eta 17 urte beteta izatea proba amaitzen den urtean.\nErdi edo goi-mailako heziketa zikloetara sartzeko proba gainditu izana.\nIrakaskuntza ertainak berritzeko lehen ziklo esperimentalaren 2. maila gainditu izana.\n63ko plan komunen 3. maila edo komun esperimentalen 2. maila, Arte Aplikatuak eta Lanbide Artistikoak gaindituta izatea.\nHogeita bost urtetik gorakoen unibertsitatera sartzeko proba gainditu izana.\nKurrikuluma, lanbide moduluen arabera taldekatutako kredituetan antolatzen da, honela banatuta:\nEkitazio teknikak (99h).\nZaldi-ibilbideetako gida (66h).\nTaldeei arreta ematea (66h).\nIbilbideak antolatzea (99h).\nBehe eta erdi mailako medietako gidaritza (231h).\nAisialdiko teknikak (132h).\nUretako gidaritza natura-inguruneetan (147).\nManiobrak sokekin (147h).\nLaneko prestakunza eta orientabidea (105h).\nEmpresa eta ekimen sortzailea. (63h)\nLantokiko prestakunza (380h)\nHeziketa zikloaren iraupena, guztira, 2.000 ordukoa da, eta ikasturte batean zehar garatuko da. Honela banatuko da:\nPrestakuntza ikastetxean: 1.620 ordu\nPrestakuntza zikloa goizez ematen da. Salbuespen gisa, eta zikloaren ezaugarriak direla eta, ezarritako ordutegitik kanpo irteerak egingo dira, betiere behar besteko aurrerapenarekin jakinarazita.\nHasierako tutoretza kreditua\nIkasturteko lehen astean, tutoreak ikasleei azalduko die zein diren amaierako helburuak, egutegia, ordutegiak, beharrezko materiala, espazioak eta instalazioak e.a. baita talde jardueretarako beharrezkoak diren bizikidetza ohiturak ere. Ebaluazio on bat egin ahal izateko beharrezkoak diren mekanismoak ere zehaztuko dira, eta horrela titulazioa lortuko da.


sinpatizatu / sinplekeria\nsinple 1 izond bakuna. ik single. (gauzez)\nJantzi beltz sinple eta galanta duela. Piarres Aintziart «Santiago oinez» - 104. orr.\nMakina sinple bat da palanka, oso ezaguna eguneroko bizitzan. Irene Aldasoro «Giza gorputza lanean» - John Lenihan - 61. orr.\nKamera sinple batean, tutu haridun batean muntaturik egoten da objektiboa. Irene Aldasoro «Giza gorputza lanean» - John Lenihan - 89. orr.\nOngi naiz ohantze sinplean. aurre-erromaniko estiloko eliza sinplea. Piarres Aintziart «Santiago oinez» - 199. orr.\nAldare sinple bat. transistore bat eta beste osagai bakan batzuk izaten ditu modelorik sinpleenak. Irene Aldasoro «Giza gorputza lanean» - John Lenihan - 244. orr.\nLente sinple baten lehenengo akatsa irudiaren distortsio bat da, teknikoki aberrazio esferikoa esaten zaiona. Irene Aldasoro «Giza gorputza lanean» - John Lenihan - 98. orr.\nIlea mototsa sinple batean biltzen dute. Lander Garro «Orain galdera berriak ditut» - 49. orr.\n· Itsasoan bizi diren izaki zelulabakarrak dira animalia sinpleenak. Irene Aldasoro «Giza gorputza lanean» - John Lenihan - 154. orr.\n2 (gauza abstraktuez)\nSoluzioa sinplea zen, aski zen ez lanik egitea. Juan Garzia «Sistema periodikoa» - Primo Levi - 154. orr.\nAzterketa ginekologikoa oso gauza sinplea da. Luis Elberdin «Sexua noiznahi» - 51. orr.\nGaur iduri zait gauza sinple bat gertatu zela edo bederen era askotako gauzak konkrezio bakar batean bildu zirela. Piarres Aintziart «Azken apeza» - 104. orr.\nModu sinplean esateko. Askoren artean «Filosofiako gida» - 44. orr.\nModu sinple batean azaltzea zaila da. Berria - Gaiak 2006-04-02\nEra sinple eta laburrean laburbildu digu izurriteak azken urteotan izan duen garapena. Mirentxu Larrañaga «Hona hemen gu biok» - Dorothy Parker - 216. orr.\nEgoera ez da hain sinplea. Aztertu behar dugun kasuak aukera sinple baten aurrean jartzen gaitu: operatu eta soilik bikietako bat salbatuko dugu; ez operatuta, berriz, bi bikiak hilko dira. Askoren artean «Filosofiako gida» - 173. orr.\nBeharrik ideia sinple bat bururatu zitzaidan: sarraila zulotik behatzen saiatzea. Jon Muñoz «Harreman arriskutsuak» - Choderlos de Laclos - 93. orr.\nFormula sinple horretan ageri dira matematikako oinarrizko zenbakia. Jon Muñoz «Loroaren teorema» - Denis Guedj - 414. orr.\nBorondatea ez dela gauza sinple eta bakun bat. Piarres Aintziart «Santiago oinez» - 40. orr.\nPentsamendu sinple eta errepikatu batzuetan murgildurik. kalkulu sinple batzuk aski dira erakusteko gaur egun Lurrean bizi diren gizaki guztiak ahaide urruntxeagoak edo hurbiltxeagoak direla. Piarres Aintziart «Santiago oinez» - 60. orr.\nPertsonak usainagatik ezagutzeko txakurrak duen gaitasun ukaezina ikusita, metodo sinple hori oso eraginkorra da identifikaziorako eta oharpenerako. Irene Aldasoro «Giza gorputza lanean» - John Lenihan - 145. orr.\nEfektu mekaniko sinple bat da hori. Irene Aldasoro «Giza gorputza lanean» - John Lenihan - 167. orr.\nAre argiago ikusten da egoera proba sinple bat eginez. Irene Aldasoro «Giza gorputza lanean» - John Lenihan - 229. orr.\nOso arrazoi sinple bategatik, hori ez zelako agurearen borondatea, erantzun zuen Carlosek irribarrez. Bego Montorio «Napomuceno da Silva Araujo jaunaren testamentua» - Germano Almeida - 166. orr.\n3 pertsonez mintzatuz, tolesgabea, xaloa, eta batzuetan, inozoa.\nHain zen handia, hain jasoa ere esan liteke, nire ama zen emakume sinple haren maitasuna. Matías Múgica «Hiltzaile baten aitormena» - Joseph Roth - 33. orr.\nHaurren inozentziara zeharo itzultzearren, sehaska bat fabrikatu zuen, troxaz bil zezaten agindu, eta bularra eskatu zion errukiz negar egin zuen emakume sinple bati. Juan Garzia «Bizi alegiazkoak» - Marcel Schwob - 78. orr.\nGizon sinple eta eskolagabe bat besterik ez haiz. Askoren artean «Asisko Frantzizko, Asisko Klara» - 130. orr.\nGizon sinple samarra zen; mutiko baten itxura izan zezakeen, buru soilagatik ez balitz. Julen Gabiria «Peter Pan» - James Matthew Barrie - 200. orr.\nMaimie deseroso sentitu zen, egia zelako izaki txiki eta sinple hura ezdeusegia zela maitagarria izateko. Julen Gabiria «Peter Pan» - James Matthew Barrie - 282. orr.\nJakintsuek sinpleen balioak ikasten dituzte beren onerako. Askoren artean «Asisko Frantzizko, Asisko Klara» - 400. orr.\nJakintsu nahiz sinple, santutasun handiko nahiz erdipurdiko, gazte nahiz zahar. Askoren artean «Asisko Frantzizko, Asisko Klara» - 815. orr.\nAberats izan nahiz behartsu, noble nahiz xume, arbuiatu nahiz estimatu, zuhur nahiz sinple eta ezjakin, kleriko nahiz laiko. Askoren artean «Asisko Frantzizko, Asisko Klara» - 201. orr.\nGizontxo sinple eta ezjakin horrek, esadazu: [...]. Askoren artean «Asisko Frantzizko, Asisko Klara» - 692. orr.\nEz zaitugu errege nahi, hitz-motela baitzara, sinplea eta ergela. Askoren artean «Asisko Frantzizko, Asisko Klara» - 370. orr.\nLege horiek herri sinple eta berez xalo zen batentzat bakarrik ziren egokiak. Iñaki Iñurrieta «Legeen espirituaz II» - Montesquieu - 205. orr.\n4 sinple-sinple izond\nEgia da fabrika honetako lana sinple-sinplea dela, gormutu bati ere azaltzeko modukoa, izan ere. Eskarne Mujika «Atzo» - Agota Kristof - 71. orr.\nMerkatariek badakite, batere durduzatu gabe, bigarrena hirugarrenaz biderkatzen eta biderkadura lehenaz zatikatzen, zeren edo ez baitute oraino ahantzi nagusiari batere demonstratu gabe erraten entzun diotena edo berek maiz zenbaki sinple-sinple batzuekin saioa egin baitute. Piarres Xarriton «Etika» - Spinoza - 203. orr.\n5 (adizlagun gisa)\nZalantza dagoenean, horixe izaten da beti onena, sinple-sinple janztea. Hasier Etxeberria «Mutuaren hitzak» - 64. orr.\n6 sinple-sinpleki ik sinpleki.\nadibide sinple bat (4); arrazoi sinple (9); arrazoi sinple bategatik (5); bezain sinple (3); emakume sinple (3); era sinple (4); galdera sinple (3); gauza sinple (8); gizon sinple (7); herri sinple (3); hitz sinple (4); ideia sinple (5); ideia sinple bat (3); mezu sinple (3); modu sinple (7); oso sinple (3); proba sinple (3)\nsinple samarra (3); sinple sinple (4)\narras sinplea (5); arras sinplea dugu (3); arrazoia sinplea da (5); azalpen sinplea (3); bezain sinplea (13); bizitza sinplea (3); gauza sinplea (15); gauza sinplea da (5); gehiengo sinplea (11); gizon sinplea (4); hori bezain sinplea (3); horren sinplea (12); oso gauza sinplea (8); oso sinplea (30); oso sinplea da (13); sinplea izan (16)\naskoz sinpleago (3)\nforma sinpleak (3); oso sinpleak (6); sinpleak dira (10)\nmodu sinplean (8); oso modu sinplean (3)\nmodurik sinpleena (3)\nmodurik sinpleenean (3)


Udaleko 372 tailerretan inskribatzeko epea zabalik - Bilbao Gazte\nUdaleko 372 tailerretan inskribatzeko epea zabalik\nGaurtik hasita eta irailaren 1era arte izena eman daiteke 2021/2022 ikasturtean Udalak antolatutako kultura, berdintasun, osasun, aisia eta kiroleko 372 tailerretan. Aurreinskripzioa Udalaren web orrian egin daiteke. Aurten, estreinako aldiz, tarifa berezi bat jarri da bizitzeko gutxieneko diru-sarrera jasotzen duten pertsonentzat.\nIkastaroak Bilboko 8 barrutietako udaltegietan egingo dira eta modalitate hauek izango dituzte:\n112 aisaldi eta kirol tailer: aerobic, mantentze-gimnasia, erlaxazioa, zumba, luzaketak, yoga eta dantza tropikalak, besteak beste. Badira dantzan hobetzeko eskolak, yogakoak eta Tai-Chikoak ere; horietarako, baina, nahitaezkoa izango da lehendik ezagutzak izatea.\n85 kutura ikastaro desberdin: zeramika, barrualdeen diseinua eta apainketa, patchwork, akuarela, eskultura, bideo-edizioa, argazkigintza digitala, joskintza sortzailea edo pintura.\nBerdintasunari lotutako 25 ikastaro: las clases están diseñadas para potenciar la formación, participación social y empoderamiento de las mujeres. Las modalidades son internet y redes sociales, introducción a la informática, conocimiento interior, mujeres artistas desde una perspectiva feminista, escritoras del mundo desde una perspectiva feminista y autodefensa feminista, este último curso incluirá como matera la violencia machista en el ámbito digital.\nIkastaroen prezioari dagokionez, kultura eta berdintasun ikastaroen kasuan, urteko tarifa 87,30 eurokoa izango da, eta aisia eta kirol modalitatean, hileko tarifa, berriz, 30 eta 10 euro birtartekoa.\nParte hartu nahi duten pertsonek adinez nagusiak izan behar dute eta Bilbon erroldatuta egon behar dira. Irailaren 7an zozketa bat egingo da, eskatzaile bakoitzari izena emateko hitzordu bat esleitzeko, irailaren 8tik aurrera leku hauetan kontsultatu ahalko dena: Udalaren web-orrian, 944 010 010 edo 010 telefonoetara deituz. Matrikula irailaren 9tik 23ra bitartean egin ahal izango da.\nInformazio gehiago nahi izenez gero 2021-2022 Ikastaro eta Tailerren Gida begiratu.\nPrevious Udalak laguntza emozionaleko saioak eskaintzen dizkie COVID iraunkorra duten pertsonei\nNext Auzo Active programak denboraldia itxiko du larunbatean Evaristo Churruca kaian egingo den kirol festarekin


Kontzientzia kontuak C1 | Hegoaldeko Txokoa\nKontzientzia kontuak C1\nPosted on urria 30, 2019\tby hegoaldeuskaltegia\nEskubidez behar luke euskaraz edo galesez osasun arreta jasotzea. Ez da beti hala gertatzen, ordea. Beharra dagonean ere ez. Zer deritzozu? Zein da egoera gurean?\n3 erantzun Kontzientzia kontuak C1 -ri\n10:07 am azaroa 1, 2019\nEuskal Herriko hiru hiriburuetan esukaraz hitz egiten da osasun publikoan, baina maila desberdinean; adibidez, Gasteizen gutxitan entzuten da, Bizkaina ez dakit nola hitz egiten duten ez naizelako egon eta Donostiako ospitalean erabiltzen duten lehen hizkuntza da.\nNi Gasteizko osasun problesionala naiz eta egia da beti gaztelaniaz aurkezten naizela eta noizbait konturatzen naiz euskara dakitela; hori jakiten dudanean gure hizkuntza erabiltzen dut komunikatzeko, berriz, Legutianon eta Otxandion lan egin nuenean erabiltzen nuen euskara, herri hauetan hori mintzatzen delako. Orain, hitz hauek idazten ditudan bitartean, pentzatzen ari naiz, lan egin dudan hiru lekuak Euskadin egon arren, zergatik nire jarrera desberdina da? Usted dut askoz erosoagoa sentitzen naizelako nire ama hizkuntza hizkuntzen, baina kontzientea naiz hizkuntza duen garrantzia jendea niregana hurbiltzeko.\nIkusita dago badagoela jendeak hizkuntza bakarra dakiela edo bere ama hizkuntza beste bat dela eta horrek arazoak ekarrarazten ditu batez ere osasun arloan. Lehenik, medikuak edo erizainak ezin izango du diagnosi on bat atera, ezin badira ondo komunikatu pazientearekin. Bigarrenik, gaixoak askoz urduriago egongo dira ulertzen ez badigute. Amaitzeko, umeak guregana hurbiltzea miatzeko zailagoa izango da. Adibidez, zailtasunak ikusten ditu musulmandarrekin, guk ez dakigulako bere hizkuntza eta haiek ez dakitelako ez gaztelania ez ingelesa.\nBestalde, ulermen arazoari aurre egiteko, egin beharko genuena da bestearekin hitz egin bai euskaraz, bai gaztelaniaz, bai ingelezaz eta galdetu zein hizkuntzatan nahi du komunikatzea. Gainera eskubide bat da eta errespetatu beharko genuke.\nNire aldetik, hemendik aurrera saiatuko naiz galdetzen ea euskaraz dakien eta nahi badu gure harremanetan erabili, dena den, zerbait ulertzen ez badu, esango diot inporta ez bazaio gaztelaniaz azalduko diodala.\n9:45 pm azaroa 4, 2019\nEgia esan, gaia tontakeria iruditzen zait, baina artikulua irakurrita behin ez da tontokeriarik ,gauza serioa da. Hizkuntza, denok dakigunez erreminta da gauza asko azaltzeko, gure zirrarak azaltzeko. Berez, gizakiak ulertzeko,bestela animaliak izango ginateke.\nGure hizkuntzan osasun arreta ematea garrantzitsua dela pentzatzen dut, Zergatik? Gauzak edo gaiak garrantzitsuak beharrezkoa direlako ondo ulertzea., osterantzean, zailago guztia izango , batez ere une korapilatsuetan. Zein dira une nahasiak? Dudarik gabe , osasunari dagokionez dena da.\nOsasun arreta daukagun beharrei dagokienez ,oraintxe bertan ,ospital batean lan egiten zuen pertsona bat egin zidan iruzkina gogoratu dut . Bera , emagina zen. Bere ospitalean , noizean behin , erditzeko heltzen ziren haurdunak ,ohikoa denez. Askotan, emakume hauek arrotzak ziren eta erditzear zeudenean osasun-langileak ez zuen bere hizkuntza hitz egiten. Pentsatu ahal dugu nola egongo ziratekeen emakume hauek , erditu ez ezik, ere kezkatu ez izateagatik ulertutak. Komentatu nizuen pertsonak , emaginak, erabaki zuen bere kabuz beste hizkuntza batzuk ikastea, behintzat , hitz giltzekin egoera zailetan defendatu ahalerako. Berak , lasaiago egongo litzateke eta haurdunak beldurrik gabe.Ideia ona iruditzen zait osasun-langileei hizkuntzak ikasten erratzea, modu horretatik denok lasaiago egongo ginateke…\n9:55 pm azaroa 4, 2019\nEdonork nahiko luke norbaitek beregana jotzen duenean, bere jatorrizko hizkuntzan izan dadila. Alabaina, hausnarketa bat datorkit burura , hau da: mintzaira bakar bat baino ez nahikoa den normaltasunez moldatzeko gaur egungo bizitzaren arlo guztietan. Hori dela medio, derrigorrezkoa izan beharko litzateke bigarren hizkuntza bat jakitea. Bizpahiru izango balitz, askoz ere hobeto. Izan ere, aipatu beharko genuke Espainian daukagun hezkuntza , Europar herrialde askoren aldean, nahiko kaskarra dela. Batez ere, hizkuntza mailari dagokionez. Eskola gehienetan ez diote ematen daukan garrantzia. Hortaz, saiatu beharko genuke komunikatzeko tresnak hobetzen, horrelako baliabideei esker edonorrekin hitz egiteko aukera izan dezagun.\nBestalde, egia da egoera jakin batzuetan, osasun kontuetan bereziki, komunikabide txarra izateak larritasuneko ondorioak eragingo litzakeela. Izan ere, mota guztietako egoerak entzunda dauzkagu arazo horiei dagokienez. Adibidez, zauritu batek gertatzen zaiona azaltzen nahi duenean, baina medikuek edo erizainek ezin diote pertsona horri ulertu hizkuntza ezezaguna batean egiteagatik. Beraz, ondo legoke denok hizkuntza bat baino gehiago ezagutzea edozein estualdi saihesteko.\nHoriek horrela, erruduna nor den bilatu nahian nora jo? Bakoitzaren eskubidea bere hizkuntzan egiteari errespetatu beharko genuke. Hala ere, gizartean daukagun jende aniztasunak jakinarazten digu mota guztietako kulturarekin bizi behar dugula. Gazteak garenok lan gogorra daukagu aurretik beste hizkuntzan hitz egiten duenarekin harremanetan jartzea lortu nahi badugu. Gure esku dago aurrera pausotxoak ematea denok elkar ulertzeko arazorik gabe.\nNeure ikuspuntua argi azaltzekotan esango nuke ondo deritzodala administrazioan lan egiten dutenek bizpahiru hizkuntzan ondo moldatzeari, nahiz eta oraingoz zaila iruditu. Baina gainerakook ere saiatu beharko genuke gai izaten bi hizkuntza gutxienez jakiteko. Txikitatik hezkuntza egokia izan bagenu, egunean, egoera guztiz bestelakoa geneukakeen.\nBehin, batek zioen hizkuntzak altxor hutsa direla. Jakintsu hitzak, ezta?


Suteak ekiditeko programaren bidez, nagusien premiak antzeman - Bergara - Goiena.eus\nSuteak ekiditeko programaren bidez, nagusien premiak antzeman\nJokin Bereziartua Lizarazu 2018-01-02 15:02\n80 urtetik gorako pertsonekin eta 65 urtetik gorako pertsonek lagunduta bizi direnekin suteak ekiditeko garatu duen programaren barruan, nagusien premiak zeintzuk diren jakiteko azterketa egin dute Bergarako Udaleko Gizarte Zerbitzuek. Programan parte hartzea erabaki dutenei galdetu zitzaien bestelako ze behar duten, eta %79,5ak erantzun zuen behar guztiak asebeteta dituztela.\nAtzean utzi berri dugun 2017an zehar Bergarako Udaleko Gizarte Zerbitzuak bakarrik bizi diren 80 urtetik gorako pertsonekin eta 65 urtetik gorako pertsonek lagunduta bizi direnekin suteak ekiditeko programa garatu zuen. 2017ko udal erroldan, baldintza horiek betetzen zituzten 181 etxebizitza zeuden eta irailaren 18tik azaroaren 9ra etxebizitza horietako guztietako bizilagunekin harremanetan jarri ziren. Bi pertsona ordurako hilda zeuden, sei etxebizitzaz aldatuta, 21ek ez zuten zerbitzua nahi, bat zerrendan errepikatuta zegoen eta batek ez zituen baldintzak betetzen. Hala, 147 pertsonek –%81ak– onartu zuten parte hartzea eta zerbitzuaren onuradun bilakatu.\nUdalak azaldu duenez, etxebizitzetan honako alorrak aztertu ziren: instalazio elektrikoa, gas isurketen inguruko aireztatzea, gas estufak, kanpaia, telebista, manta elektrikoa eta su hartu dezaketen likidoak.\nHoriek guztiak ikuskatzeaz gain, pertsona hauei emergentzia egoeran egin beharreko azalpenak eta autobabeserako eskuliburua banatu zitzaien.\n159 ke detektagailu berri\nInterbentzioei dagokionez, 129 etxebizitzan ke detektagailu bana jarri da; hamar etxebizitzatan bina, hiru etxetan hiruna eta baserri batean bost. Hala, guztira, 159 ke detektagailu berri jarri dira.\nBestalde, 2014an udalerrian jarritako ke-detektagailu guztiak ere errebisatu dira. Hortaz, gaur egun guztira 573 etxebizitza dira zerbitzu honen erabiltzaile, eta 673 ke detektagailu daude martxan.\nPertsona nagusien behatokia\nSuteak ekiditeko programan parte hartzea erabaki duten pertsonekin Pertsona Nagusien Udal Behatokiko Protokoloa ere landu da, 2014an jarri zena martxan. Helburua da herrian bizi diren pertsona nagusien egoera aztertu, Gizarte Zerbitzuen laguntza eskaini eta pertsona bakoitzari buruzko txostena osatuz, behar diren interbentzioak martxan jarri.\nSuteak ekiditeko zerbitzuan parte hartzea erabaki duten pertsona nagusi guztiei galdetu zitzaien zer behar duten eta 117k –%79,5ak– erantzun zuten behar guztiak asebeteta dituztela.


Euskararen erabilera sustatuko du Udalak merkataritzan eta ostalaritzan - Alea.eus\nEuskararen erabilera sustatuko du Udalak merkataritzan eta ostalaritzan\nErredakzioa 2017-02-03 12:09 Euskara Araba\nGasteizen Bai merkataritzari, ostalaritzari, euskarari kanpaina gauzatuko du Udalak otsailaren 4tik 12ra bitartean.\nEuskararen erabilera sustatuko du Udalak merkataritzan eta ostalaritzan Irudia: Gasteizko Udala | Ikusi handiago | Argazki originala\nMerkataritzaren eta euskararen astea aurkeztu du Gasteizko Udalak. Ekimena otsailaren 4tik 12ra bitartean gauzatuko da. Euskara zinegotzi Iñaki Prusillaren hitzetan helburu nagusia da “euskararen erabilera eta presentzia bultzatzea gure kaleetan egunez egun, funtsezko sektore horretan zentratuz, merkataritza eta ostalaritzan”.\nGasteizen Bai merkataritzari, ostalaritzari, Euskarari lelopean egingo dute kanpaina, sektore horretan euskararen alde urratsak eman dituzten profesionalak goresteko asmoz. Programari dagokionez, Udalak hainbat ekintza programatu ditu (gasteizenbai.eus webgunean kontsulta daitezke), hala nola, argazki erraldoia, Kike Amonarrizen hitzaldi bat, kaleko antzerkia, parte hartzen duten establezimenduen goresmena, ipuin-kontalariak, eta grafitiak diseinatzeko jardunaldi bat.\nGainera, lehiaketa bat jarri da abian, instagramen bitartez, 50 euroko hainbat bono emateko saritan. Xedea da argazki bat egitea, ‘Bai’ keinua egiten, kanpainaren leloarekin, eta instagramera igotzea, #gasteizenbai etiketa jarrita.\nAraban ere merkataritzan euskararen erabilera sustatzeko hainbat ekintza egingo dira. Igone Martinez de Luna Euskara, Kultura eta Kirol saileko diputatuak adierazi duenez, www.euskaraba.eus webgunearen bitartez kanpaina eta programazioaren berri emango du Arabako Foru Aldundiak. Honen bidez lurraldeko merkatari, ostalari eta nekazal ekoizle eta upategiei hainbat produktu, zerbitzu eta hizkuntza-aholkularitza eskaintzen zaizkie. Besteak beste, doako itzulpen zerbitzua eskaintzen da bezeroei zuzendutako mezuak euskaraz ere jarri ahal izateko, eta hainbat zerbitzu gehiago.


ELIKA Seguridad Alimentaria | Informazioa Azkar Trukatzeko Sistema Koordinatuaren (SCIRI) 2018ko memoria - ELIKA Seguridad Alimentaria\nInformazioa Azkar Trukatzeko Sistema Koordinatuaren (SCIRI) 2018ko memoria\nBidaltze data 23 urria, 2019\n2018an, guztira 686 espediente erlatibo kudeatu dira SCIRIren bidez: 251 alerta, 182 jakinarazpen, mugan ukatutako 185 elikagai, askotariko gisa sailkatutako 24 eta, azkenik, 27 ustiapen positibo, debekatutako substantziak eta/edo albaitaritzako medikamentuak erabiltzeagatik legeak ezarritako mugen gainetik.\n2013tik, ikusi da alerten kopuruak gora egin duela etengabe. Gorakada handiena 2017an erregistratu zen, baina 2018an pixka bat behera egin du kopuru horrek.\nKudeatutako alerta-jakinarazpen guztietatik, 157 alerta 1. taldeko alertak dira, hau da, arrisku larri eta berehalakoa dakarte; beste 94 alerta 2. taldekoak dira, eta, beraz, arrisku larria dakarte, baina ez berehalakoa.\nAnimalia-jatorriko produktuak: % 43\nLandare-jatorriko produktuak: % 35,4\nBeste produktu batzuk: % 17,5\nElikagaiak ukitzen dituzten materialak: % 0,4\nAnimalia-jatorriko produktuekin lotuta egin diren jakinarazpenen guztizko kopuruak % 28,48 egin du behera 2017. urtearekin alderatuta.\nElikagaien araberako joerak aurreko urtekoen oso antzekoak dira; hain zuzen, oraindik ere arraina eta arrantzako produktuak nabarmentzen dira gehien.\nDena den, ikusi da arrainekin lotutako jakinarazpenek dezente egin dutela behera; aldiz, gora egin dute hiltegiko abereen haragiari buruzko jakinarazpenek (batez ere, eskortako hegaztien haragiari buruzkoek).\nJakinarazpen gehienek elikagai talde hauekin izan dute zerikusia: ongarriak eta espeziak; zerealak, irinak eta horien deribatuak; fruitu lehorrak; eta barazkiak eta lekadunak. Bereziki aipatzekoa da lehen bi taldeek izan dute gorakada.\nJakinarazpen gehien elikadura-osagarriekin lotuta egin dira aurten ere; hain zuzen, horien kopurua bikoiztu egin da 2017aren aldean.\n2017. urtearekin alderatuta, gora egin dute arrisku biologikoek eta “beste arrisku batzuk” gisa sailkatutakoek; aldiz, nabarmen egin dute behera arrisku kimikoek.\nArrisku biologikoak: % 39\nArrisku kimikoak: % 30\nBeste arrisku batzuk: % 24\nArrisku fisikoak: % 7\nGuztira, arrisku biologikoekin lotutako 97 jakinarazpen egin dira: animalia-jatorriko produktuetako bakterioekin lotutako 52 jakinarazpen eta landare-produktuekin lotutako 21.\nBakterioei buruzko 72 jakinarazpenetatik, 47 Salmonellari dagozkio (ia 2017ko kopuruaren bikoitza), 16 Listeriari, 7 Escherichia coliri eta 3 besterik ez Bacillus cereusi.\nAurten 8 alerta-jakinarazpen egin dira arrainetan agertutako Anisakisarengatik; zifra hori iazkoaren antzekoa da.\nAipatzekoa da, halaber, histaminarekin lotutako jakinarazpenen kopuruak behera egin duela 2017tik (aurreko urtean, arrisku biologikoen jakinarazpenen % 24 hartzen zuen).\nArrisku kimikoak dira jakinarazpen-alerta askoren arrazoia. Gehienek kontaminatzaileekin dute zerikusia, eta beste batzuek –neurri askoz ere txikiagoan– baimendu gabeko edo ezarritako mugen gainetik erabilitako gehigarriekin.\nArrisku kimikoen ondorioz egindako 76 jakinarazpenetatik, 25ek lotura dute animalia-jatorriko produktuetan (arrainak eta deribatuak) aurkitutako metal astunekin (24 kasutan merkurioa eta behin kadmioa).\nGuztira 18 jakinarazpen egin dira arrisku fisikoen ondorioz. Horien artean, aipatzekoak dira landare-jatorriko produktuetan agertutako gorputz arrotzak, iaz bezala. Aurten, ordea, ez da jakinarazpenik egon elikagaien ontzietan aurkitutako akatsengatik.\nKaltetuekin eta elikagai bidezko toxiinfekzioekin lotutako alertak\n2018an behera egin dute elikagai bidezko toxiinfekzioekin lotutako alertek. Beherakada orokor horren barruan, nabarmen egin dute behera arrainetako histaminaren ondoriozko jakinarazpenek.\nJakinarazpen gehienak animalia-jatorriko elikagaietan aurkitutako bakterioek dakartzaten arrisku biologikoengatik egin dira. Atal honetan, intoxikazio-agerraldiez gain, kontuan hartuko ditugu kaltetuak izan dituzten alerta-jakinarazpen guztiak.\nMemoria del Sistema Coordinado de Intercambio Rápido de Información (SCIRI) 2018\nAESANek aldatu egin ditu haurren arrain-kontsumoaren gaineko gomendioak


Hezkuntza Berezia. Zigorra: zerrendetatik kanporatzea 2020-2021 ikasturtetik aurrera - Ordezkapenetarako izangaiak - Irakasleak ez diren langileak - Euskadi.eus\nHezkuntza Berezia. Zigorra: zerrendetatik kanporatzea 2020-2021 ikasturtetik aurrera\n2020-2021 ikasturtetik aurrera izangaiek Hezkuntza Bereziko zerrendetatik kanporatuak izango dira, 2020ko martxoaren 13an Mahai Negoziatzailean erabakitako irizpideekin bat.\nAkordioa honako hau da:\nJustifikatutako arrazoirik gabe lanaldi oso bateko eskaintzari uko egiten dioten izangaiei, hiru lurraldetan kategoria horretako zerrenda guztietan baja emango zaie bai lanaldi osoetan bai partzialetan; eta, justifikatutako arrazoirik gabe lanaldi partzial bateko eskaintzari uko egiten dioten izangaiei, hiru lurraldetan kategoria horretako zerrenda guztietan baja emango zaie lanaldi partzialetan.\nEgindako deia onartzen duten izangaiek, lanera joan behar diren lehenengo egunean ez badoaz, onartutako lanpostuaren kategoriako zerrenda guztietatik kanporatuak izango dira, hau da, hiru lurraldetatik kanporatuak izango dira bai lanaldi osoetan bai partzialetan aplikagarria den Hitzarmen Kolektiboan jartzen duen bezala.\nIndarrean kontratua duten izangaiek kontratu horri uko egiten badiote, indarrean dagoen kontratu horren kategoriako zerrenda guztietatik kanporatuak izango dira, hau da, hiru lurraldetatik bai lanaldi osoetan bai partzialetan nahiz eta lanaldi partzialeko edo osoko kontratu bati uko egin. Hala ere, jardunaldi erdiko kontratua duten izangaiek, haien kontratua hereneko jardunaldira aldatzen bada, kontratu horri uko ahal izango diote eta justifikatutzat hartuko da.\nUko egiteko arrazoiak ez alegatzea eta egiaztatzea Hitzarmen Kolektiboan ezarritako epe eta baldintzetan.\nZerrendetatik kanporatzearen ondorioak:\nZerrendetatik kanporatuak izan diren pertsonek (bai lanaldi osoetatik eta partzialetatik kanporatuak izan direnek, bai partzialetatik bakarrik kanporatuak izan direnek) Hitzarmen Kolektiboan xedatutakoari jarraiki zerbitzuak emateko deituak izanda eskaintzari uko egin dietelako, uko egiteko arrazoiak ez dituztelako alegatzen eta egiaztatzen Hitzarmen Kolektiboan ezarritako epe eta baldintzetan, edo esleitutako lanpostuaz ez direlako jabetu, zerbitzuak emateari uzten dietelako edo kontratuari borondatez uko egiten dietelako, ezin izango dute parte hartu ikasturte horretako zerrenda-irekitzeetan (ezta prozesu horretatik eratortzen den zerrenda irekita mantentzean).\nAurrekoaz gain, eta zerrenda guztietan lanaldi partzialetan kanporatua izan direnei dagokionez, haiek ezin izango dute gehitu lanaldi partzialeko aukera kanporatuak izan diren ikasturtean egiten den birbaremazio prozesuan”.


Sektore eolikoak hazkunde txikiena izan zuen 2010ean zazpi urtean | Consumer\nSektore eolikoak hazkunde txikiena izan zuen 2010ean zazpi urtean\nPatronal eolikoak egoera hori esleitu zion 2009ko erdialdean Aurreesleipenaren Erregistroa indarrean sartzearen eraginari.\nSektore eolikoak 1.515,95 megawatt (MW) instalatu zituen Espainian 2010ean; horrek esan nahi du potentzia instalatua %8 hazi zela aurreko urtearekin alderatuta, eta hazkunde hori motelagoa izan dela 2003az geroztik, termino absolutuetan. Enpresa Elkarte Eolikoak (AEE) argitaratutako datuen arabera, abenduaren 31n instalatutako potentzia 20.676,04 MW zen, 2005-2010 Energia Berriztagarrien Planean (20.155 MW) ezarritako helburua baino zertxobait gehiago.\nAEEk azaldu zuenez, atzerapen hori Aurreesleipenaren Erregistroa 2009. urtearen erdialdean indarrean sartzearen eraginaren ondorioa da. Arau horri “ziurgabetasuna gehitu zaio, 2013tik aurrera joko-arauak eta krisi ekonomikoa ezarriko dituen arau-esparrurik ez dagoelako; horren ondorioz, eskaerak bertan behera utzi dira eta enplegua galdu da, batez ere industria-sektorean”.\nHaize-patronalak gogorarazi zuen 2011. eta 2012. urteetarako Aurreesleipenen Erregistroan 3.000 MW baino gutxiago inskribatuta daudela martxan jartzeko. “Ordutik aurrera, ez da ezagutzen instalazioek jasoko duten ordainsaria, ez eta erabiliko den sistema ere, eta horrek gerorako parke eolikoak jartzen hastea galarazten du”. AEEk adierazi zuen hori garrantzitsua dela, Espainiak “Europako Batasuneko herrialde guztiek bezala, helburu hau bete beharko duelako: azken energia-kontsumoaren %20 iturri berriztagarrietatik etortzea 2020an; horretarako, energia eolikoa funtsezkoa izango da”.\nGobernuak Bruselara Energia Berriztagarrien Ekintza Planean (PANER) bidalitako aurreikuspenen arabera, 2020an Espainian 35.000 MW izango dira lurreko haize-energia eta 3.000 MW itsasoko haize-energia. “Helburu horiek betetzeko, beharrezkoa izango da sektorearen etorkizuneko arau-esparrua argitzea, besterik gabe”, eskatu zuen patronalak.\n2010ean instalatutako potentzia eolikoaren banaketa geografikoari dagokionez, Gaztela eta Leon izan zen, bigarren urtez jarraian, energia gehien instalatu zuen autonomia, 917 mw-ekin, Espainian instalatutako potentzia berri guztiaren %60,4. Ondoren, Katalunia (326,87 MW) eta Andaluzia (139,41 MW) zeuden. Hala, Gaztela eta Leonek autonomia erkidegoetan instalatutako potentziaren rankingaren buruan jarraitzen du, ondoren Gaztela-Mantxak (6 MW instalatu zituen 2010ean) eta Galiziak (54,80 MW).\nAEEk adierazi zuenez, Andaluziak, Aragoik, Kanariek, Kantabriak, Kataluniak, Extremadurak eta Galiziak ere lehiaketa eolikoak egin zituzten iaz, eta 7.000 mw-etik gorako potentzia eolikoa esleitu zuten. Hala ere, patronalak ohartarazi zuen erregulazio-esparru berririk ez zegoenean, “ez dakiela nola eta noiz instalatuko den potentzia hori”.\n2010ean, energia eolikoak Espainiako elektrizitate-eskariaren %16,6 bete zuen, eta sistemari ekarpen handiena egiten dion hirugarren teknologia bihurtu zen, nuklearraren eta ziklo konbinatuen ondoren.\nberriztagarriak haize-energia parques eólicos-eu potencia-eu preasignación-eu


Herritarrak gonbidatuz eta genero bereizketarik gabe egingo du dantza Kemenek aurtengo Irungo jaietan : Antxetamedia\nHerritarrak gonbidatuz eta genero bereizketarik gabe egingo du dantza Kemenek aurtengo Irungo jaietan\nEder Balladares, Kemeneko kidea\nAurtengo San Juan bezperarekin "irudi polita" emango dutelakoan dira Kemen dantza taldeko kideak. 1982az geroztik (1979tik San Pedro egunean ere) urtero San Pedro eta San Martzial jaiei abiada emateaz gainera, udako solstizioari ongi etorria eman ohi diote taldeko dantzariek Aurreskua eta Soka dantzan. Aurten, aldiz, bi nobedade ekarriko ditu euskal dantza taldeak. Urteetako hausnarketa sakon baten ondotik, emakumeek ere parte hartuko baitute Soka dantzan. Lehen aldikotz 40 urtetan.\nEder Balladares Kemeneko kideak dioenez, "genero bereizketarik gabe dantzatu nahi dugu, dantzariak dira denak". Hortaz, jantzi berdina erabiliko dute dantzari guztiek taldeak hala erabakita. Halere, aldaketa txiki bat besterik ez dela diote, eta garrantzi handiagoa ematen diote bigarren aldaketari: "taldeko dantzariei ez ezik, herritarrei irekia izan dadin nahi dugu, eta ondoren ere fandango eta arin-arinean parte hartzeko deia luzatu dugu".\nKaleak eta dantzak berreskuratu\nAurtengoa “inflexio puntu” bat izanik ere, euskal dantza ahalik eta partehartzaileena izan dadin dute helburu. "Pandemian kaleak hain hutsik egon eta gero, buelta bat eman diogu eta dantza kalean egitea proposatu genion Udalari eta onartu du", dio Balladaresek. Halere, garai batean bezala San Pedro Egunean dantza egitea eskatuta, hau baztertu egin du udalak.\nHalere, hilaren 26ean jaietako ohiko dantza ekitaldia oholtza gainean egin beharrean, Irungo kaleetara eramango dute. ‘Ezpata dantza’ eta ‘Brokel dantza’ proposatuko dute ibilbide bat eginez. "Hurrengo urteetarako ohitura bilakatzea polita litzake, ez daudela egun finko asko Gipuzkoan 'Ezpata dantza' eta 'Brokel dantzak' ikusteko. Ibilbidea Ama Xantalen ermitan hasiko dute 12:00etan, eta Urdanibia plazan, San Juan plazan, Junkal eliza aurrean eta Kale Nagusian dantzatuko dute.


Ikastetxea, etxea eta biblioteka lotzen dituen ekintza da. Parte hartzen duten herrietako ikastetxeetan, Haur Hezkuntzako ikasgela bakoitzean, motxila txiki bat dago. Astean, ikaskide batek hartzen du motxila horren ardura, eta gurasoekin joaten da liburutegira, gustuko liburu bat aukeratzera.\nPare bat egunetan etxean izaten dute liburua, irakurtzeko eta gozatzeko, eta, ondoren, ikasgelara eramaten du haurrak. Bertan, astebetez, liburu gonbidatua izango da. Epea bukatutakoan, beste ikaskide batek ekingo dio zirkuitu berari.\nEgitasmoaren beste euskarrietako bat liburuz hormitutako maleta batzuk dira. Maleta hauek egitasmoan parte hartzen duten liburutegietan daude. Maletak, Galtzagorrik gomendatutako liburuz hornituta daude, eta, epe baterako etxera maileguan eramateko aukera dago.\nLiburutegiko bazkide izatea nahikoa da maleta hauek maileguan etxera eramateko.\nGuztira, 170tik gora maleta daude dagoeneko osatuak Eusko Jaurlaritzaren laguntzari esker hasieran, eta parte hartzen duten biblioteken eskutik 2013-14 ikasturtetik aurrera.\nAdin tarte kontuan izanda, bi motatako maletak daude:\n- 0-3 urte bitarteko haurren gurasoek eramateko batzuk\n- 3-6 urte bitarteko haurren gurasoek eramateko besteak\nMaleten barruan aurki daitekeen materiala:\n- Galtzagorrin hautatutako haur txikientzat liburu aproposak.\n- Gurasoek haurrei irakurtzeko liburuak.\n- Itziar Zubizarretak sortutako "Bularretik Mintzora" edo "Sasi guztien gainetik" izeneko liburu-diskoak: gurasoek kantak eta jokoak ikasi, eta, gero, seme-alabei ahoz transmititzeko.\nFGSR Fundación Germán Sánchez Ruipérez\nOEPLI Organización Española para el Libro Infantil y Juvenil\nPello Añorgari elkarrizketa


‘Bayandalai – Lord of the Taiga’ eta ‘Pastoreak’ euskal filmak saridun Mendi Film jaialdian | Zinea\nEgilea Erredakzioa|2019-05-14T16:17:55+02:0017 abendua, 2018|\nAztarnei segika, aztarna utzi nahian, igaro da Bilboko Mendi Film jaialdiaren 11.edizioa. Larunbatean ospatu zuten sari banaketa ekitaldia, eta Becoming who I was film korearrak eskuratu du sari nagusia. Euskal filmeei dagokienez, Bayandalai – Lord of the Taiga eta Pastoreak lanak.\nIzen entzutetsuak dira Sail Ofizialeko epaimahaia osatu duten kideak: Aldo Audisio mendiko zinemaldien nazioarteko elkargoaren (IAMF) sortzailea eta Torinoko Museo della Montagnako zuzendari ohia; Emi Ueyama Tokyo International Film Festivaleko programazio arduraduna eta film japoniarren ekoizlea; Jim Herrington, argazkilaria eta XX. mendeko alpinista handiak omentzen dituen The Climbers erretratu liburuaren egilea; Suzan Beraza, dokumentalgintzan saritua den egilea eta egun Tellurideko Mountainfilm-eko zuzendaria; eta Juanjo San Sebastian alpinista eta idazle bilbotarra.\nHamaika sari banatu dituzte orotara, film onenaren garaikurrarekin hasi, eta euskarazko film oneneraino. Hamabigarrena, publikoaren esku geratu den sari berezia izan da. Nabarmentzekoa da, halaber, euskal jatorrizko bi film daudela saritu horien artean: Gariza Films eta Old Port Films ekoiztetxeek errodatutako Bayandalai-Lord of the Taiga (Pablo Vidal eta Aner Etxebarria) film laburra, eta Eukeni Arriortuaren Pastoreak.\nHauek dira, bada, 11.edizoaren saridunak:\nSari Nagusia: Becoming who I was, Moon Chang-Yong eta Jin Jeon\nZuzendari onenaren saria: Arünas Matelis, Wonderful Losers\nArgazki onenaren saria: Free Solo (Chai Varsadelyi eta Jimmy Chin) filmarentzat.\nGidoi onenaren saria: Runners (Lukasz Borowski) filmarentza.\nFilm labur onenaren saria: Viacruxis (Ignasi Lopez) filmarentzat.\nEpaimahaiaren saria: The dawn wall (Josh Lowell & Peter Mortime) filmarentzat.\nMendi film onenaren saria: Everest Green (Jean-Michel Jorda) filmarentzat.\nEskaladako film onenaren saria: Lezení Na Pisku / Sand Climbing – The Seventies (Karel Vlcek) filmarentzat.\nMendi-kulturari eta naturari buruzko film onenaren saria: Bayandalai-Lord of the Taiga (Pablo Vidal eta Aner Etxebarria) filmarentzat.\nKirol eta abenturazko film onenaren saria: The weight of water (Michael Brown) filmarentzat.\nEuskarazko film onenaren saria: Pastoreak (Eukeni Arriortua) filmarentzat.


[FAMILIA IRTEERA] Fournier Karta Museoan bisita gidatua\n2016-12-23 2016-12-23 zgil\tLeave a comment Familia irteerak\nArabako Fournier Karta Museoak, XV. mendetik gaur egun arteko karten bilakaeraren inguruko ibilbide historikoa, teknikoa eta tematikoa eskaintzen du, beti ere haurrentzako egokitua. Ibilbidean zehar, kartak inprimatzeko teknika ezberdinak aurkeztu eta azalduko dira, kontinente guztietako karta-sortak ikusi ahal izango dira, bildumako karta zaharrenetako batzuk, Espainian litografiatutako lehen karta-sortak… NOIZ? urtarrilaren 28an, larunbata IRAUPENA: 11.00-12.30 NON? […]\n[IGANDEAK JAI_Abendua] Barrutia ikastola – argazki galeria\n2016-12-19 2016-12-19 zgil\tLeave a comment slider, Igandeak jai\n[FAMILIA IRTEERA] Kartoizko animaliak eta Gabonetako apaingarriak\n2016-12-01 2016-12-15 zgil\tLeave a comment Familia irteerak\nKTD -Kartoi-Tailer-Diseinua- Pinto kalean dagoen tailer-denda txikia da. Bertan, paperarekin edo kartoiarekin egindako objektuak diseinatu eta sortzen dituzte: animaliak, apaingarriak, kutxak, lanparak, aulkiak!… Gainera, hainbat tresna, material eta teknika erabiliz sormena, birziklapena eta berrerabilpena lantzen dituzte (hainbat eredu hemen) Guk animaliak eta Gabonetako apaingarriak egingo ditugu. Horretarako, etxetik komuneko papereko tutuak eramatea ezinbestekoa izango da. […]\n[FAMILIA IRTEERA] Itzal titere tailerra\n2016-10-28 2016-10-28 zgil\tLeave a comment Familia irteerak\nHaurrek, beraien kabuz, material erraz eta erabilgarriez euren txotxongiloak sortzea da helburua, eta ondoren txotxongilo horiekin momentuan bertan jolastea, oihalaren atzean haiei bizitza emanez jolastuz. Irudimena lantzeko eta haurrek oso ezaguna ez den itzal txotxongiloen mundua ezagutzeko aukera bikaina da. Tailerra 11.00etan hasiko da, eta ezin izango dute gurasoek parte hartu. Tarte horretan, euskararen inguruko […]\n[FAMILIA IRTEERA] “Garaio ezagutuz”\n2016-10-03 2016-10-18 zgil\tLeave a comment Familia irteerak\nGEUrekin mendirako lagunekin batera, GARAIOTIK zehar, 5km-ko ibilbidetxo gidatua egiteko aukera izango dugu. -Noiz? Urriaren 23an, igandea, goizeko 10.00etan -Non? Mendizorrotzako aparkalekuan geratuko gara (Beti Jai frontoiaren aurrean) *14.00etarako gutxi gora behera Gasteizen izango gara. Ez ahaztu URA eta HAMAIKETAKOA eramaten. Izena emateko bidali honako datuok zgil@geuelkartea.eus helbidera edo deitu 640 574 996 telefono […]\n[FAMILIA IRTEERA] Santa Maria katedrala ezagutzeko bisita gidatua\n2016-09-15 2016-09-19 zgil\tLeave a comment Familia irteerak\nSanta Maria Katedrala ezagutzeko familia irteera giro ezin hobean igaro zen aurreko larunbatean. Egun euritsua izan zen arren, katedrala eta bere historia ezagutzeko ez zen eragozpena izan, ezta dorrera igotzeko ere. Sotoa eta triforioa bisitatu genituen eta elizpeko argi eta kolore ikuskizuna gozatzeko aukera ere izan genuen. Hona hemen argazki batzuk: Santa Maria Katedrala ezagutzeko haurren hizkuntzara egokitutako familia […]


Konfinamendua betearazteko egindako jarduketen berri eman du Sopelako Udaltzaingoak - Sopela - Hiruka.eus\nKonfinamendua betearazteko egindako jarduketen berri eman du Sopelako Udaltzaingoak\nUnai Brea 2020-03-24 21:54\nSopelako Udaltzaingoaren egoitza. © SOPELAKO UDALA\nDenera 163 pertsona identifikatu dituzte Sopelako udaltzainek, eta 60ri zigorra ezartzea proposatu, koronabirusa gehiago zabaltzea eragozteko Espainiako Gobernuak ezarritako konfinamendua betearazteko. Arrazoi horrengatik egiten dituzten jarduketen berri emateko atal bat sortu dute Sopelako Udalaren webgunean.\nKoronabirusaren krisia dela eta Udaltzaingoak egindako jarduketak azaltzeko gune birtuala "gardentasunarekin eta gobernu onarekin duen konpromisoaren" testuinguruan kokatu du Sopelako Udalak. Emandako datuen arabera, lerro hauek idazteko momentuan udaltzainek 163 laguni eskatu diete identifikatzeko, 125 ibilgailu geldiarazi dituzte eta Herritarren Segurtasunerako Legeari men eginez 60 pertsonari zigorra ezartzeko proposatu dute. Ez obeditzeagatik edo erresistentziagatik atxilotutakorik ez da izan, momentuz.\nUdalak eta Udaltzaingoak "erantzukizunez eta diziplina sozialez" jokatzeko eskatu diete sopelaztarrei, eta haien "ulermena eta lankidetza" eskertu dituzte.